3

Tanításban alkalmazható 
elektrokémiai kísérletek
(szakdolgozat)
Készítette: Farkas Ferenc

Témavezető: Dr. Magyarfalvi Gábor

ELTE, Kémiai Intézet, 2010 
Tartalomjegyzék:

Az elektrokémia a közoktatásbeli kémiatanításban és az elektrokémia tanításának jelentősége
2
A kísérletezés fontossága
9
Problémák az elektrokémiával kapcsolatos kísérletekkel, célkitűzések
10
Galváncellákkal kapcsolatos kísérletek
13
Elektrolízissel kapcsolatos kísérletek
27
Galvánelemekkel és elektrolízissel kapcsolatos kísérlettek
41
Korrózióval kapcsolatos kísérletek
47
Rövidítésjegyzék
56
Irodalomjegyzék
57
Az elektrokémia a közoktatásbeli kémiatanításban és az elektrokémia tanításának jelentősége:
Az elektrokémia a 9. osztályos kémia tananyag fontos része. Jó döntés volt a jelenleg is legáltalánosabban használt „OM kerettanterv” kidolgozói részéről, hogy e témakör a redoxireakciók tárgyalása után kerül sorra, hiszen az akkor tanult fogalmakra (oxidáció, redukció) épít. Az elektrokémia alkalmazásai már korábban is említésre kerülnek –lásd vízbontás (Tulajdonságok, változások, folyamatok; 7. évfolyam), alumínium előállítása (8. évfolyam)-, de az elméleti háttér részletes tárgyalására, a végbemenő folyamatok magyarázatára csak ezen az évfolyamon kerül sor.

Az oktatás során a diákoknak meg kell ismerniük a galváncellák fogalmát és működési elvét, az elektródok fogalmát, típusait és az elektródokon végbemenő reakciókat; a standard redoxipotenciál, az elektromotoros erő definícióját. Tárgyalni kell az elektrolízis fogalmát, az elektrolízis során az elektródokon végbemenő folyamatokat és Faraday elektrolízissel kapcsolatos törvényeit. 

Az elektrokémia tanítására, a fent említett fogalmak, tételek bevezetésére, a gyakorlatban való alkalmazásuk elsajátítására is elegendő időt kell fordítani, hiszen jó részük nagy jelentőséggel bír a hétköznapokban is. Jelen fejezet célja, hogy megmutassa, az elektrokémia milyen fontos szerepet játszik életünkben, milyen sok területen van jelen. Ezt alátámasztja az a rengeteg kutatás is, amit az utóbbi évtizedekben ezen a területen végeztek. Bemutatunk a galvánelemek kifejlesztése során felmerülő néhány fontos problémát és megoldásuk eddig ismert módjait; az elektrolízis fontos felhasználási területeit, és az ezzel kapcsolatos fejlesztéseket; továbbá néhány példa említésével a korrózió által okozott gondokat is.
Galvánelemek:

A galváncellák felfedezése nélkül hordozható elektromos berendezéseink nem lennének praktikusak (hiszen csak annyiban lennének hordozhatóak, hogy máshol csatlakoztatjuk őket hálózati áramforrásra). Az elemek fejlesztése napjainkban is gőzerővel folyik, hogy minél hosszabb élettartamú, nagyobb feszültséget biztosító, ugyanakkor egyre kisebb méretű és tömegű, olcsóbb, a környezetre kevésbé ártalmas és kevesebb veszélyt hordozó eszközöket gyártsanak. 

Az elemekben eleinte az elektrolitot folyékony állapotban, és gyakran nyitott üvegedényben tárolták (mivel sok esetben az elektródreakció során gázok (is) keletkeztek). Ez sok problémát, balesetet okozott, hiszen a tárolóedény eltörhetett, és egyrészt az üvegszilánkok, másrészt az elektrolit szétfolyása gonddal járhatott; a nyitott tartályból kifolyhatott az oldat; a keletkező gáz a helyiségben nagy koncentrációban felhalmozódhatott (Ez akkor baj, ha az adott gáz mérgező, vagy valamilyen veszélyes reakcióban vehet részt; például a Grove-elem –amit távírók működtetésére előszeretettel alkalmaztak- használata során nitrogén-dioxid is keletkezik. Ennél cink merült kénsavoldatba (anód), platina pedig tömény salétromsavba (katód), a cellareakció pedig a következő: 
Zn + H2SO4 + 2HNO3 → ZnSO4 + 2 H2O + 2 NO2
A két elektródteret égetett agyag diafragma különítette el). Ha nem nyitott illetve nem üvegből készült edényben tárolták az elektrolitot, a szivárgás és a kifolyás ezeknél a galváncelláknál is megkeseríthette használóinak életét.

A veszélyes anyagok közül a higany és kadmium használatának csökkentése fontos. Előbbi leginkább a Ruben-Mallory-elemekben van jelen.

Celladiagramja: -Zn(s)|ZnO(s)|KOH(aq)|HgO(s)|C(s)+
A benne lejátszódó cellareakció: Zn(s) + HgO(s) → ZnO(s) + Hg(l)).
Ezt inkább már csak gombelemekben alkalmazzák, és ott is kezdik kiszorítani az ezüst-oxid tartalmú elemek.  A kadmium használata még mindig igen elterjedt a nikkel-kadmium akkumulátorok miatt. Ezek használatára is van alternatíva, mégpedig a nikkel-fém-hidrid elemek; ezek néhány éve még jóval drágábbak voltak, napjainkra azonban már nem olyan jelentős ez az árkülönbség, így a jövőben ezek kiszoríthatják a nikkel-kadmium akkumulátorokat.

 Az elemek méret- illetve tömegcsökkentésének is van határa, ennek oka, hogy az elemből „kinyerhető” munka az elektromos potenciálkülönbség és az áthaladt töltésmennyiség szorzata; előbbi miatt nem használhatunk anyagokat csak azért, mert könnyűek, ha elektródként alkalmazva elektródpotenciáljuk nem megfelelő; utóbbi okán pedig nem lehet akármilyen kevés anyag rendszerünkben. E két ok miatt is ideális lenne lítiumot (illetve annak vegyületeit) használni, hiszen kis moláris tömegű és sűrűségű elem (a szilárd halmazállapotú elemek között a legkönnyebb), standardpotenciálja pedig -3,04V (a Li+ + e-→Li rendszerre), ami az elemek között a legnegatívabb. Reaktivitása miatt azonban sokáig nem sikerült munkára fogni ezt az alkálifémet (Hasonló a helyzet a fluorral, annak standard potenciálja +3,05V). Az 1960-as években azonban ez sikerült, és azóta is egyre csak fejlesztik a Li-tartalmú galvánelemeket. Még mindig nem teljesen veszélytelen a lítiumtartalmú akkumulátorok használata: „A fém lítiumnak akkumulátorokban történő alkalmazásának számos hátránya van. Ezek közül a legnagyobb problémát a lítium elektrolitos leválásakor keletkező szabálytalan „csúcsos kristályszálak” (dendritek) jelentik → rövidzárlat, tűz, robbanás.”

E fém felhasználásának jelentőségét mutatja az elemtípusok száma, melyben -elemi állapotban vagy valamelyik vegyülete formájában- alkalmazzák (csak az angol nyelvű wikipedia 24-féle, lítiumot tartalmazó elemet sorol fel). 

Példák lítiumot tartalmazó primer elemekre (primer elem: „Ha a cellareakció teljesen végbement az elem nem használható többé…-nem tölthetők újra”
):
· lítium-tionil-klorid elem (anód: Li; katód: szénpaszta; elektrolit: LiAlCl4 tionil-kloridban oldva; EMF≈3,65V)

· lítium-jód-PVP elem (anód: Li; katód: poli(2-vinil-piridin) és jód keveréke; elektrolit: szilárd LiI; EMF≈2,8V; az első pacemakerben használt lítium-elem)

· lítium-nikkel-fluorid elem (anód: Li; katód: NiF2-grafit massza; elektrolit: propilénkarbonátban oldott KPF6; EMF≈2,82V)
Szekunder elemek, melyeknél alkalmaznak lítiumot (szekunder elem: „újabb kisütési-feltöltési ciklus lehetséges. Feltöltéskor elektromos energiát kell befektetni, ilyenkor a galváncella elektrolizáló cellaként működik”
):
· lítium-mangán-dioxid cella (anód: Li; katód: LixMnO2; elektrolit: LiClO4 propilén-karbonát és dimetil-formamid elegyében oldva; EMF≈3V)

· lítium-ion cella (például anód: LiC6; katód: LiCoO2; magas lobbanáspontú szerves elektrolit; EMF≈3-4V)

Ez utóbbiaknál a MnO2, a LiCoO2 illetve a grafit kristályrácsának rétegei közé be tud épülni a lítium, illetve ki tud lépni onnan. A cellák működése során a lítium-ionok mozognak az elektródok között.

Egy másik nagyon fontos terület a tüzelőanyag-elemekkel (üzemanyagcellákkal) kapcsolatos kutatások és fejlesztések. Ezek az elemek olyan elektromos áramot termelő szerkezetek, melyek működése addig tart, míg a megfelelő üzemanyagot biztosítjuk. Sokan ezeket az eszközöket tartják a jövő energiaforrásainak. Egyre gyakrabban alkalmaznak is ilyeneket, főleg a járműiparban illetve épületek energiaellátására. A gépjárműgyártók közül is mind többen kapcsolódnak be a fejlesztésekbe, de még nem sikerült teljesen jó megoldást találni arra, hogyan lehet biztonságosan, gazdaságosan használható és megfelelő hatótávolságú, gépkocsikban használható tüzelőanyagcellákat készíteni. Az eredmények azonban a jövőre nézve bíztatóak. 

Az üzemanyagcellákból is több típus van, ilyenek például: Szilárd polimerelektrolit membránt tartalmazó elemek (PEMFC); a metanollal működő cellák (DMFC); alkalikus H2/O2 elemek (AFC); foszforsavas cellák (PAFC); szilárd oxidos elemek (SOFC); karbonát-olvadékos tüzelőanyag-cellák (MCFC). A PEMFC, AFC és PAFC cellákban az energiatermelésért felelős reakciók:  
1. H2 → 2H+ + 2e-
2. H+ + 1/2O2 + 2e- → OH-
3. H2 + 1/2O2 → H+ + OH-
Ezek közül a legelterjedtebbek a foszforsavat tartalmazó üzemanyagcellák. Korábban nem igazán használták a foszforsavat (helyette a kénsavat részesítették előnyben), mivel rosszabb elektromos vezető a kénsavnál. Később azonban rájöttek, hogy megfelelően magas hőmérsékleten (200 °C felett) már a foszforsav is jól vezeti az áramot, és a kénsavval ellentétben nem redukálódik. A magas működési hőmérséklet miatt inkább folyamatos üzemeltetéssel alkalmazzák, például autóbuszok hajtására vagy épületek energiaellátására.

A metanollal működő celláknál a cellareakció: 2CH3OH + 3O2 → 2CO2 + 4H2O.

A szilárd oxidos és karbonát-olvadékos celláknál pedig metánt, hidrogént és szén-monoxidot használnak fel üzemanyagként. Ezeken kívül vannak még hidrazinnal, földgázzal, klórral, stb. működtetett üzemanyagcellák is. 

Elektrolízis:

Az elektrokémia másik nagy gyakorlati felhasználási területe az elektrolízis. Elektrolízisnek „az elektromos áram hatására bekövetkező kémiai változások összességét”
 nevezzük (egy másik definíció szerint elektrolízis során elektromos energiát alakítunk át kémiai energiává). Fő felhasználási területe különböző kémiai elemek, vegyületek előállítása. Az alkáli- és alkáliföldfémeket szinte mindig ezzel a módszerrel állítják elő, valamint az alumíniumot is. Ez utóbbi széles körben való elterjedését lényegében az elektrolízis kifejlesztésének köszönhetjük, hiszen a korábbi módszerekkel előállított fémalumínium hihetetlenül drága volt. Viszont miután kifejlesztették a mai módszert (a timföldet kriolit-olvadékban oldják fel, majd ezt a keveréket elektrolizálják), lényegesen lecsökkent az ára. A kriolit szerepe az olvadáspont csökkentése (a tiszta timföld olvadáspontja jóval magasabb), ezzel csökkentve a felhasznált energiamennyiséget, és ezáltal az árat (ugyanezért kevernek a NaCl-hoz CaCl2-ot a Na előállításánál). Számos egyéb fém előállításához is alkalmaznak elektrolízist, leginkább akkor, ha kifejezetten tiszta terméket szeretnének kapni.

Az alumíniumgyártáshoz NaOH is (nagy mennyiségben) szükséges. A nátronlúg előállítását is jóval olcsóbbá tette az elektrolízissel történő gyártás bevezetése. A legismertebb a higanykatódos eljárás (e folyamat során klórgáz is keletkezik; ennek is egy fontos előállítási módja a NaCl-oldat higanykatódos elektrolízise). Az utóbbi időben azonban egyre nagyobb arányban higanymentes technológiát alkalmazó üzemekben gyártják a NaOH-ot (az Amerikai Egyesült Államokban a klór előállítására szolgáló üzemek több mint 90%-a higanymentes technológiát alkalmaz). 
A diafragmás módszer során elektrokatalitikus bevonattal rendelkező, összenyomható anódpárokat használnak; az elektrolízis során ezeket hagyják kitágulni annyira, hogy érintkezzenek a diafragmával. Az elektrolízist hosszú ideig végzik alacsony feszültséget alkalmazva. A diafragma eleinte azbesztből készült, majd elkezdtek alkalmazni fluorokarbon-szálakat tartalmazó azbeszt-diafragmákat, míg az 1980-as években kifejlesztették az azbesztet nem tartalmazó, fluorokarbon polimerekből (főleg teflon) készült diafragmákat. 
A membráncellás eljárás esetén „az anódot és a katódot vizet át nem eresztő, de az ionokat vezető membrán választja el egymástól. A sólé az anódtéren keresztül folyik, ahol a kloridionok klórgázzá oxidálódnak. A nátriumionok a membránon keresztül vándorolva a katódtérbe jutnak, amely nátrium-hidroxid oldatot tartalmaz. A katolithoz folyamatosan ionmentesített vizet adagolnak, amely redukciós folyamatban hidrogéngázra és hidroxidionokra hidrolizál.”
 Ezen eljárás során tehát nem alkalmaznak sem higanyt, sem azbesztet, és kevesebb elektromos energiát is igényel a fent említett eljárásoknál (ugyanakkor igen tiszta kiindulási nátrium-hidroxid oldatot kell alkalmazni).
Szerves és fémorganikus (például ferrocén, tetraetil-ólom, Fe(CO)5, Co2(CO)8, Ni(CO)4) vegyületek előállításakor is használhatnak elektrolízist. Ez a módszer azért előnyös, mert kevésbé extrém körülményeket kell alkalmazni, és így az esetleg kevésbé stabil termékek bomlása kisebb mértékben következik be. 
Korrózió:
A korrózió is elektrokémiai folyamat, így az ez ellen történő védekezés miatt is szükségünk van az elektrokémiai alapismeretekre. A korróziós folyamatok során fémeszközeink tönkremehetnek, ezért kell ez ellen védelmet nyújtanunk. Saját használati tárgyaink, járműveink, az épületek, hidak is veszélyben vannak, és korábban történt események is mutatják, milyen gyakori probléma - és akár milyen nagy bajok okozója is lehet. 

Az egyik leghíresebb történet a New York-i Szabadság-szoborral kapcsolatos. A szobor „bőre” rézből készült, amit egy vasrudakból álló vázra rögzítettek. A levegő (a különféle oldott gázoktól és szilárd anyagoktól elektrolittá váló) nedvességtartalma és a fémek fizikai érintkezése nyomán helyi elemek alakultak ki, melyekben a vas volt az anód, a réz a katód. Így a vas oldódni kezdett, és a vasalat vastagsága jelentősen lecsökkent, de szerencsére még időben észlelték ezt, így nem lett belőle nagyobb baleset (nem esett szét a szobor).

Egy amerikai járműgyártó egy időben az öntöttvas motorblokkokhoz alumínium vízpumpát csatlakoztatott. Mivel az alumínium negatívabb standardpotenciálú fém, mint a vas, a vízpumpák anyaga oldódni kezdett, és egy idő után elkezdtek szivárogni. Hasonló volt a probléma azokkal a ceruzahegyezőkkel, melyeknél acél pengét és alumínium házat alkalmaztak; itt egy idő után a hegyező alumínium váza korrodálódott.

A fogtöméssel rendelkezők is találkozhatnak a korrózió okozta problémákkal. Ha amalgámtömés található valamelyik fogunkban, és ez érintkezik valamilyen negatívabb standard potenciálú fémmel, galváncella jön létre, és a termelődő áram (a keletkező feszültségkülönbség) miatt fájdalmat érzünk. Ha egy pozitívabb standard potenciálú fémmel (például kissé oxidált aranyat tartalmazó töméssel) érintkezik, akkor pedig állandó fémes ízt érezhetünk, mivel a tömésünkben lévő valamely fém oxidálódik, oldódik, így okozva kellemetlen ízt.

Az elektrokémia tanítása során érdekességként elmesélhetjük a következő történetet is: Egy professzor egyszer a lemerült elemeit akarta újakra cserélni, és magával vitte a boltba, hogy megfelelő típusút vegyen. Miután végzett, a lemerült elemet, és a visszajárót (amiben fémpénz is volt) ugyanabba a zsebébe tette. Hazafelé, autóját vezetve, egyszer csak égető fájdalmat érzett a combjánál, ami miatt majdnem balesetet okozott. Ez azért történt, mert az elem mégsem volt még teljesen lemerülve, az aprópénzek pedig az elektródok kivezetéseihez érve zárták az áramkört, és az ebben folyó áram okozta a kellemetlen fájdalmat.
Ezen történetek nemcsak az elektrokémiai ismeretek fontosságára, hanem az előrelátó tervezés szükségességére is felhívhatják a diákok figyelmét. Hiszen attól, hogy egy fém alkalmazásával jelentősen csökkentjük egy termék tömegét, még nem biztos, hogy teljesen jó megoldást választunk. Ugyanis ha ez egy idő múltán a korrózió miatt tönkremegy, sokkal nagyobb veszteséggel számolhatunk, mint amekkora összeget, vagy amennyi üzemanyag árát esetleg megspóroltuk (az alumínium vízpumpa eseténél, ha a cég garanciálisan javítja az eszközöket, akkor nekik is veszteség; ha nem, akkor a tulajdonosnak állnia kell a szervizköltségeket, nem is beszélve a kiesett időről, mikor nem tudta használni járművét), és persze az emiatt esetlegesen bekövetkező balesetekkel is számolni kell.
A kísérletezés fontossága:
A kémia tanítása során az egyik leggyakrabban alkalmazott szemléltetési módszer – az atom- és molekulamodellek, nyomtatott és elektronikus információhordozók, vegyszerek, eszközök bemutatása mellett - a kísérlet. A kísérleteket több szempont alapján csoportosíthatjuk: a kísérletet elvégző személy (tanári illetve tanulókísérlet), a felhasznált eszközök mérete és jellege (demonstrációs, kémcsőméretű, félmikro méretű, mikroküvettás illetve írásvetítőn kivetíthető kísérletek), az információk jellege (minőségi vagy mennyiségi), a megismerés logikai útja (induktív vagy deduktív) illetve a didaktikai cél szerint (új ismeretet hordozó, az ismeretek rögzítésére szolgáló, illetve ellenőrzésre, számonkérésre szolgáló kísérletek).

A kísérletek bemutatásakor a diákok megismerkedhetnek az egyes anyagok tulajdonságaival, a különböző folyamatok jellemzőivel, melyek így sokkal jobban megmaradnak emlékezetükben, mintha csak a füzetben vagy a tankönyvben olvasnának róla. Megtapasztalhatják a gyakorlatban az egyes tanult vagy tanulandó fogalmakat, amiket enélkül sokszor nehéz teljesen megérteni. A kísérletek elvégzése során az általunk éppen legfontosabbnak tartott történéseken kívül a diákok megfigyelhetnek a korábban tanultakhoz kapcsolódó, vagy éppen teljesen új jelenségeket: ezek alkalmasak lehetnek arra, hogy átismételjük a régebbi anyagokat; megmutassuk, hogy a kémia egyes területei nem elszigetelt, hanem egymással összefüggő témakörök; továbbá, hogy felkeltsük a diákok érdeklődését az adott jelenség iránt, gondolkodásra, a magyarázatok megtalálására sarkalljuk őket. 
A kísérletek sokféleképpen felkelthetik a diákok érdeklődését: van, aki a hangos robbanásokat és látványos fényjelenségeket kedveli, egyeseket a színes reakciók kápráztatnak el, míg másoknak azok a kísérletek tetszenek, melyek során a mindennapokban használt anyagokat alkalmazunk, illetve amelyek a hétköznapok során előforduló jelenségekkel kapcsolatosak.
Mindent egybevetve a kísérletezésnek nagy szerepe van a tananyag teljes és alapos megértésében, annak könnyebb és mélyebb megjegyzésében, illetve a tanulók motiválásában, így fontosnak tartjuk, hogy a kémiaórák ne teljenek kísérletek elvégzése nélkül, különösen egy olyan fontos, és a diákok által nem kedvelt, nehéznek tartott terület esetén, mint amilyen az elektrokémia.
Problémák az elektrokémiával kapcsolatos kísérletekkel, célkitűzések:
A kémia többi területéhez hasonlóan az elektrokémia tanítása során is fontos a kísérletekkel történő szemléltetés, hiszen, mint az előző fejezet végén említettük, ezt a témakört a diákok nagy része nehéznek tartja, és ezért nem is kedveli. Nagyon sokszor azonban ezekhez a kísérletekhez szükséges anyagok és eszközök is drágák, esetleg törékenyek (lásd például Hoffmann-féle vízbontó készülék), illetve hosszú ideig tartó előkészítést igényel (például agar-agaros U-cső). Az alkalmazott anyagok gyakran nem köthetők a hétköznapi élethez sem (pedig a kémia ezen területe nagyon fontos szerepet játszik a mindennapokban). 
Az irodalomban szereplő elektrolízissel kapcsolatos kísérletekhez sokszor egyenáramú áramforrás alkalmazását javasolják. A jelen munkában tárgyalt ilyen témájú kísérletek mind elvégezhetőek 9V-os elemek használatával – így jóval kisebb az egyszeri beruházás mértéke, egy-egy ilyen elemet néhány száz forintért beszerezhetünk. 
Sok kísérlet elvégzéséhez drága platina- vagy ezüstdrót alkalmazása szükséges. Az általunk javasolt kísérletekben ezek helyett vas-, illetve molibdéndrótot használunk. A vasdrót ára jóval kedvezőbb, molibdénhez pedig használt villanykörtékből juthatunk. Igaz ugyan, hogy ez utóbbihoz szét kell szednünk egy villanykörtét, de ha megfelelő elővigyázatossággal és odafigyeléssel dolgozunk, ez sem jelent különösebb sérülésveszélyt.
A dolgozatban célunk olyan kísérletek összegyűjtése, tárgyalása, amelyeknél lehetőleg könnyen hozzáférhető és olcsó anyagokat, illetve eszközöket alkalmazhatunk, melyek esetleg a hétköznapok során is használatosak. Ezzel igyekszünk segíteni a kémiatanároknak, hogy az elektrokémia témaköréhez kapcsolódóan is tudjanak kísérleteket bemutatni, illetve elvégeztetni diákjaikkal (abban az esetben is, ha szertáruk nem a legjobban felszerelt). Amely eszközöknél az előkészítés több időt vesz igénybe, ott a gazdaságosság szempontját helyeztük előtérbe (illetve akkor jártunk el így, ha az ebben az esetben kapott készülék nem törékeny). Szerepel több olyan szemléltetés, mely tanulókísérletként is alkalmazható. Így a diákok még jobban élvezhetik a kísérleteket, könnyebben megjegyezhetik a tanultakat.
A dolgozatban szereplő kísérleteket elvégeztük. Az egyes bemutatóknál hivatkoztunk az eredeti leírásokra. Ezeket a recepteket céljaink érdekében adott esetben módosítottuk, kombináltuk (más anyagokat, eszközöket alkalmaztunk). A kísérletek tárgyalásánál leírtuk, mely témaköröknél, milyen formában ajánljuk elvégezni, illetve milyen más anyagrészekkel hozhatjuk kapcsolatba. 

A következő táblázat a dolgozatban tárgyalt kísérletek néhány tulajdonságát foglalja össze:
	Kísérlet 
	Tanuló-kísérletként is elvégezhető
	Rövid idő alatt elvégezhető (maximum 10 perc)
	Mérési feladatokhoz használható
	Veszélyes anyagokat vagy műveleteket igényel

	Réz referencia elektród
	
	
	x
	forralás

	„Standard” hidrogénelektród
	
	x
	x
	

	Több galváncella egy edényben
	
	
	x
	forralás

	Daniell-elem
	x
	x
	
	

	Kisméretű és olcsó galváncellák
	x
	x
	
	

	Energiaital-elem
	
	x
	x
	

	Alumínium-levegő elem
	x
	x
	
	

	Eszköz elektrolízishez
	x
	x
	
	

	Víz elektrolízise
	x
	x
	
	


	Víz elektrolízise alumínium katóddal
	x
	x
	
	

	Réz elkülönítése egy érméből
	
	
	
	1:1 hígítású sósav

	Ózon előállítása elektrolízis segítségével
	
	
	
	

	Írás vagy rajzolás vas (vagy rozsdamentes acél) felületre
	x
	
	
	

	Réz ezüstté majd arannyá változtatása
	x (c)
	x (b, c)
	
	a, b: forralás

	Ezüst evőeszközök elektrokémiai polírozása
	
	x
	
	forralás

	A só és cink hatása a korrózió mértékére
	
	
	
	cink összeolvasztása

	Katódos korrózióvédelem
	x
	x
	
	

	Korróziós jelenségek bemutatása réz és magnézium segítségével
	
	x
	
	

	Vas oxidációja
	
	
	
	


1. táblázat
Galváncellákkal kapcsolatos kísérletek:

1. Réz referencia elektród: (5)
Anyagok: 1 mol/dm3 koncentrációjú CuSO4- oldat, 1 mol/dm3 koncentrációjú KNO3- oldat, agar-agar, réz drót

Eszközök: Beral-pipetta (polietilén pipetta), olló, 50 vagy 100 cm3-es főzőpohár, kristályosítócsésze, Bunsen-égő, vasháromláb, azbesztes drótháló
A Beral-pipettát szárának körülbelül felénél elvágjuk. A felső részt fogjuk hasznosítani. A „gömböt” majdnem teletöltjük a réz-szulfát- oldattal. Megfordítjuk a pipettát, megnyomjuk a gömböt, és nyitott végét belenyomjuk a korábban elkészített, KNO3-ot tartalmazó agar-agar gélbe. Ekkor megszüntetjük a nyomást, és - kicsit megcsavarva – kivesszük a pipettát a kocsonyából. Ez a gél sóhídként funkcionál és egyben el is zárja a pipetta végét. Az oldatnak és az agar-agarnak érintkeznie kell. 
Ezután a rézdrótot átnyomjuk a pipetta gömbjének tetején úgy, hogy belelógjon az oldatba, de ne érintkezzen a kocsonyával, valamint elég hosszú legyen a kilógó része, hogy egy krokodilcsipesszel vezetéket tudjunk rácsatlakoztatni. 

Az elektródot néhány hétig tudjuk alkalmazni, mert az agar-agar kocsonya egy idő után elveszti eredeti állagát, kiszárad és felaprózódik, azaz így elveszítjük a sóhídként funkcionáló részt, valamint az oldat is kifolyik a pipettából. 

1. ábra Réz referencia elektród
2. „Standard” hidrogénelektród: (5)
Anyagok: 1 mol/dm3 koncentrációjú HCl- oldat, Mo- drót

Eszközök: Beral-pipetta, 9V-os elem, 2 db vezeték, 4 db krokodilcsipesz, kis kristályosítócsésze

A Beral-pipetta szárnak nagy részét vágjuk le. A molibdén drótot a gömb oldalán dugjuk be olyan magasságban, hogy belelógjon a szár megmaradó részébe, ugyanakkor lehessen csatlakoztatni hozzá egy krokodilcsipesz segítségével egy vezetéket. Fordítsuk fejjel lefelé, és töltsük tele a pipetta-darabot 1 mol/dm3 HCl- oldattal. A kristályosítócsészébe is töltsünk ebből az oldatból 1-2 centiméter magasságig, majd helyezzük bele a pipetta-darabot. A molibdén-drótot kapcsoljuk krokodilcsipesszel ellátott vezeték segítségével egy 9V-os elem negatív pólusához. A pozitív pólushoz szintén krokodilcsipeszek és vezeték segítségével kapcsoljunk egy másik molibdén-drótot (mivel szétszedünk egy villanykörtét, úgyis két darab drótunk lesz, és ez is megfelel katódnak). Elektrolizáljunk, míg keletkezik egy kevés gáz – elég, ha a „gömb” körülbelül harmadát gáz tölti meg. Így elkészült a hidrogén-elektródunk. 
Az eredeti leírásban a molibdén helyett platinadrót szerepelt. Ha van lehetőségünk rá, és szeretnénk klórelektródot is készíteni, akkor jobb, ha ezt használjuk. Ekkor két Beral-pipettára van szükségünk, és az elem pozitív pólusát ahhoz a platinadróthoz kapcsoljuk, amelyik a leendő klórelektródot tartalmazó pipettában van. 
A molibdén-drótot hagyományos villanykörtékből tudunk kivenni. A wolfrám-szálakat tartják molibdén-drótok (lásd 2. ábra). 

2. ábra Egy hagyományos villanykörte

Fontos, hogy a pipetta-darabot teljesen megtöltsük az oldattal, hogy más gáz ne kerüljön az elektród belsejébe.

Az első két kísérletben leírt eszközöket különböző mérési feladatok végrehajtására használhatjuk. Megmérhetjük a réz- és hidrogénelektródból összeállított galváncella kapocsfeszültségét (így megkapva a Cu2+/Cu- rendszer standardpotenciálját).  Amennyiben a 7. kísérletet is elvégezzük, az ott felhasznált fémek standardpotenciálját is megmérhetjük, amennyiben 1mol/dm3 a megfelelő ionok koncentrációja az oldatban. Másképp is megkaphatjuk ezen fémek standardpotenciál értékeit: 1mol/dm3 koncentrációjú oldatukba belemerítjük a megfelelő fémeket, a réz referencia elektródot is az oldatba helyezzük, majd a fémeket egy feszültségmérőhöz kapcsoljuk. Végül a kapott értékhez hozzáadjuk a Cu2+/Cu- rendszer standardpotenciálját.
11. vagy 12. évfolyamon a versenyeken részt vevő, illetve a kémiával kapcsolatos szakon  továbbtanulni szándékozó diákok végezhetnek olyan méréseket is, mely során a vizsgált fémion koncentrációja nem egységnyi az oldatban, melybe az adott fém merül. Ekkor adhatunk olyan feladatot, hogy a Nernst-egyenlet felhasználásával a mért kapocsfeszültség és a fém standardpotenciáljának ismeretében határozzák meg az adott fémion koncentrációját; esetleg a kapocsfeszültség és a koncentráció ismeretében a standardpotenciált (és így azonosítsák az illető fémet). Hasonló módon készíthetünk a réz referencia elektród felhasználásával koncentrációs elemet; itt a mért feszültségérték ismeretében meghatározhatjuk a Cu2+- ionok koncentrációját az adott oldatban. 
3. Több galváncella egy edényben: (31)

Anyagok: különböző fémdrótok vagy fémlemezek, az ezek ionjait tartalmazó (megegyező ionkoncentrációjú) oldatok, 1 mol/dm3 koncentrációjú KNO3-oldat, agar-agar, víz

Eszközök: főzőpohár vagy kis kristályosítócsésze, üveg cseppentő, legalább 2 db vezeték és krokodilcsipesz, feszültségmérő eszköz (esetleg parafa- vagy gumidugó), 100-150 cm3-es főzőpohár, üvegbot, Bunsen-égő, vasháromláb, azbesztes drótháló

Ebben a kísérletben egy edényben állítunk össze több –az edény méretétől és a rendelkezésre álló anyagok mennyiségétől függő számú- galváncellát. A kísérlet nagy előnye, hogy kevés anyagot használunk fel, hisz a cseppentőkbe csak nagyon kis mennyiségű oldatot kell töltenünk.

50 cm3 hideg, 1 mol/dm3 koncentrációjú KNO3-oldathoz kevergetés közben 1 g agar-agart adunk, majd melegítjük és kevergetjük, amíg fel nem oldódik. A kapott folyadékot kiöntjük a főzőpohárba (vagy a kristályosítócsészébe) és hagyjuk zavartalanul lehűlni, megkocsonyásodni. Amint lehűlt a gél, belehelyezzük a cseppentőket az edénybe, belenyomva végüket a kocsonyába. Így létrehoztuk a sóhidat az egyes elektródok között. Ezután a fémionokat tartalmazó oldatokat beletöltjük a cseppentőkbe, majd a megfelelő fémdrótokat is beléjük tesszük. 

Ezután elkezdhetjük a méréseket. Egy vezetéket krokodilcsipesszel az egyik dróthoz csatlakoztatunk, egy másik vezetéket egy másik dróthoz, a vezetékek másik végét pedig a feszültségmérőhöz. Ha analóg eszközzel dolgozunk, és nem mutat feszültségértéket, akkor meg kell cserélni a polaritást (tehát eredetileg a negatív pólushoz csatlakoztatott vezeték a katódhoz kapcsolódott, a pozitív pólushoz kapcsolt pedig az anódhoz). Digitális műszernél ekkor negatív feszültségértéket olvashatunk le. A mérések során nem csak a kapott galváncellák kapocsfeszültségét kaphatjuk meg, hanem megállapíthatjuk, melyik elektród viselkedik anódként illetve katódként, azaz a fémek standardpotenciáljának viszonyát is. 

Alkalmazhatunk csak két vezetéket, és ekkor minden mérésnél rácsíptetjük őket a megfelelő drótokra, vagy minden dróthoz kapcsolunk egy vezetéket, és a mérésekkor a megfelelő elektródhoz tartozót csatlakoztatjuk a feszültségmérőhöz. Valamilyen módon jelöljük, melyik cseppentőben melyik oldat van, hogy helyesen tudjuk feljegyezni, mely rendszert vizsgáljuk.

Ha 1 mol/dm3 koncentrációjú oldatokat használunk, és készítettünk standard hidrogénelektródot (lásd 2. kísérlet), akkor ezzel összekapcsolva is elvégezhetjük a méréseket, és ekkor megkaphatjuk a standard redoxipotenciál-táblázatokban szereplő (illetve azok közelébe eső) értékeket. Ehhez a méréshez ki kell emelnünk a cseppentőket az edényből (az oldat nem fog kifolyni, hiszen a gél „dugót” képez), majd abba az edénybe kell helyeznünk, melyben a hidrogénelektród van. Ezután már csak csatlakoztatni kell a vezetékekkel az elektródokat a feszültségmérőhöz.

Az általunk végzett mérések eredményei:

0,25 mol/dm3 koncentrációjú CuSO4, ZnSO4 és Pb(NO3)2-oldatokat és réz, cink illetve ólomlemezt használtunk.

Cu/Cu2+- Zn/Zn2+: 
E=1,07V

Pb/Pb2+ - Zn/Zn2+: 
E=0,62V

Cu/Cu2+ - Pb/Pb2+: 
E=0,44V 
Készítettünk egy 1mol/dm3 koncentrációjú CuSO4-oldatot és rézlemezt tartalmazó elektródot is, majd a kocsonyából kivéve belehelyeztük standard hidrogénelektródot tartalmazó edénybe, és megmértük a kapott galváncella kapocsfeszültségét. Ez 0,36V-nak adódott.

Az üveg cseppentőket helyettesíthetjük Beral-pipetták szárával is. Ez akkor kézenfekvő, ha elvégezzük valamely kísérletet, amelyben ezen eszközöknek a felső része szükséges (lásd 1., 2. és 9.  kísérlet), így ezen részei sem vesznek kárba. 

Ha több fémlemezünk van, mint drótunk, akkor a cseppentők helyett gumicső-darabokat használhatunk, ha átmérőjük elég nagy, hogy beleférjen a lemez, és oldatot is tudunk még beletölteni.

Az agar-agar kocsonya helyett használhatunk zselatinból készített sóhidat is. Ezt elkészíthetjük például a következőképpen: Egy 50 vagy 100 cm3-es főzőpohárban 15 cm3 1 w%-os hideg NaCl-oldathoz 4 g zselatint adunk, és elkeverjük benne. Ezután a kevergetés közben addig melegítjük a pohár tartalmát, míg a zselatin feloldódik. Végül kiöntjük a méréshez használt edénybe, és hagyjuk zavartalanul megkocsonyásodni. 

Különösen lemezek használata esetén (de a drótoknál is a vezetékek csatlakozásakor) az elektródjaink felborulhatnak. Így ha nem akarjuk, hogy valakinek folyamatosan fognia kelljen, például egy megfelelő méretű gumidugóval rögzíthetjük azokat. Miután belehelyeztük a csöveket vagy cseppentőket a gélbe, egy gumidugót teszünk középre, mely olyan méretű, hogy azokat az üvegedény falának nyomja, és oldalirányú mozgást nem enged nekik; így tartva azokat stabil helyzetben. 

Ezt a kísérletet a galváncellák témakörének tárgyalásakor alkalmazhatjuk. Az összeállítható cellák számának a rendelkezésre álló fémek és a megfelelő oldatok száma szabhat gátat. Egy edényben állíthatunk össze számos galváncellát, megvizsgálhatjuk az egyes fémek standardpotenciálját, illetve ezek egymáshoz való viszonyát. Bemutathatjuk, hogy egy fém nem csak anódként illetve katódként szerepelhet egy ilyen rendszerben, attól függ, milyen szerepet tölt be, hogy mi a másik elektród anyaga.

Amennyiben készítettünk standard hidrogénelektródot, és megmérjük az egyes fémekkel összeállított galváncellák feszültségét, megmutathatjuk a fémek híg savoldatba történő helyezésével, hogy a negatív standardpotenciálúak oldódnak a savakban hidrogén keletkezése közben, míg a pozitív standardpotenciálúak nem.
A kísérlet tehát alkalmas arra, hogy rávilágítsunk a standardpotenciálok és a redoxireakciók iránya közötti összefüggésre, azaz hogy mely anyagok képesek a másikat oxidálni illetve redukálni
4. Daniell-elem:

Anyagok: 1 mol/dm3 koncentrációjú ZnSO4- oldat, 1 mol/dm3 koncentrációjú CuSO4- oldat, telített Na2SO4- oldat, cinklemez, rézlemez

Eszközök: 2 db 100 cm3-es főzőpohár, mosogatószivacs, olló, 2 db vezeték, 2 db krokodilcsipesz, áram-feszültségmérő készülék

Az oktatás során a galvánelemek bevezetésekor a legtöbb esetben bemutatásra kerül a Daniell-elem (ha nem is állítanak össze egy elemet, a felépítéséről mindenképp szó esik), hiszen ez egy történetileg jelentős elemtípus, több mint száz éven keresztül használták. Több összeállítási lehetőség is van:

Az egyik során egy üvegkádba ZnSO4-oldatot (1 mol/dm3) töltünk és egy virágcserepet (vagy agyaghengert) teszünk bele. Ebbe CuSO4-oldatot (1 mol/dm3) öntünk. A cink-szulfát-oldatba cinklemezt, a réz(II)-szulfát-oldatba rézlemezt helyezünk, és a két lemezt egy fémes vezetővel összekötjük (illetve egy feszültségmérőhöz kapcsoljuk).(2) Ehhez hasonló megvalósítás, mikor egy nagyobb főzőpohárba töltjük a ZnSO4-oldatot, egy arra rögzített fél tojás héjába pedig a CuSO4-oldatot. (16)
A másik lehetőség esetén két külön edénybe (például főzőpohárba) töltjük az oldatokat, belehelyezzük a megfelelő fémlemezeket és ezeket összekötjük egy fémes vezetővel. A két oldatot sóhíddal kötjük össze. Ez lehet például kálium-nitrátos vagy kálium-kloridos agar-agar kocsonyával töltött U-cső (17), kisebb mennyiségek esetén egy valamilyen inert elektrolittal átitatott cérna-, fonál- vagy szűrőpapírdarab.  

Ezen viszonylag gyakran használt sóhidak helyett Charles A. Liberko táblatörlő szivacs alkalmazását javasolja (13). Ehelyett használható egyszerű mosogatószivacs is. Csak a szükséges alakra kell vágni a szivacsot és átitatni egy megfelelő elektrolittal. Ezek előnye, hogy könnyen és olcsón elkészíthetőek (szemben az agar-agaros U-csővel), kevesebb vegyszert igényel (csak az elektrolitot szükséges minden kísérletnél biztosítani, nem kell agar-agar port használni), és hétköznapi anyagokat használunk. Használat után kiszárítjuk, és a legközelebb, mikor szükségünk van rá, csak elő kell venni, átitatni az oldattal, és már használhatjuk is.

Az elektródok között potenciálkülönbség áll fenn. Ha a fémek között fémes összeköttetést létesítünk, valamint biztosítjuk az elektrolitos vezetést is, elektronok áramlása indul meg ennek a potenciálkülönbségnek a csökkentésére. A cink elektronokat ad le (oxidálódik), melyek a fémes összeköttetésen keresztül a rézlemez felé vándorolnak, a keletkező cinkionok pedig az oldatfázisba lépnek. A rézlemezen elektronfelesleg alakul ki, ami úgy csökken, hogy az oldatból származó rézionok ezeket az elektronokat felvéve elemi rézzé redukálódnak. Tehát a keletkező galváncellában a cinkelektród az anód, a rézelektród pedig a katód.

Anódfolyamat: 
Zn→Zn2+ + 2e-
Katódfolyamat: 
Cu2+ + 2e-→Cu
Az így létrejövő elektronáramlást észlelhetjük az árammérő segítségével.

3. ábra Daniell-elem mosogatószivacs sóhíddal
5. Kisméretű és olcsó galváncellák: (3)
Anyagok: cinklemez vagy galvanizált szög, magnéziumszalag, alumíniumlemez, 1 mol/dm3 koncentrációjú CuSO4- oldat, telített Na2SO4- oldat

Eszközök: 3 db kristályosítócsésze, mosogatószivacs, grafitrúd vagy grafitceruza, 2 db vezeték, 2 db krokodilcsipesz, feszültségmérő készülék, kés
Az első elem egy módosított Daniell-elemként is felfogható, azzal a különbséggel, hogy nem használunk cink-szulfát-oldatot és a rézelektród helyett valamilyen inert elektródot alkalmazunk (ez lehet például ezüstdrót vagy –mint esetünkben- grafitrúd). 
Egy kristályosítócsészébe egy kisméretű mosogatószivacsot teszünk (úgy, hogy körülbelül a csésze felét töltse be, a teteje pedig lógjon ki a csészéből). Egy vékony cinklemezt szúrunk a szivacsba (ha előtte késsel csinálunk egy lyukat, ez a művelet egyszerűbb lesz) olyan mélységben, hogy a később hozzáadott réz-szulfát-oldatba majd ne érjen bele. A lemez helyett alkalmazhatunk galvanizált szöget is, ugyanis ennek felületét cinkréteg borítja. A csésze üres részébe helyezzünk egy grafitrudat (ez lehet egy grafitceruza belseje, vagy akár egy grafitceruzát is használhatunk, ha mindkét végén egy-két centiméter hosszan lefaragjuk a külső faborítást). Az elektródokat kössük össze egy feszültségmérővel- a grafit lesz a galváncellánk pozitív, a cink pedig a negatív pólusa. Ezután egy inert só oldatával (például telített nátrium-szulfát-oldattal) itassuk át a szivacsot. Végül töltsünk CuSO4-oldatot a csészébe. Ezután a voltmérőn leolvashatjuk a feszültséget. 
Hasonló módon készíthetünk elemet magnéziumszalag illetve alumíniumlemez segítségével is. Ezek a réznél negatívabb standardpotenciálú fémek, így a réz redukálódni tud a grafitkatódon, a magnézium vagy az alumínium pedig oxidálódik, és ionok formájában az oldatba kerül.
Az eredeti recept szerint egy magnéziummal készített cella, illetve két sorba kapcsolt cinkkel készült cella segítségével működtetni tudunk egy világító diódát. Kísérleteink során nekünk ez nem sikerült. 
Az általunk mért feszültségértékek: 
Zn: 1,00V; két cella sorba kapcsolva: 1,82V

          
Mg:1,62V


Al: 1,75V

Az elektródokon lejátszódó reakciók:

Katód: 
Cu2+(aq) + 2e- → Cu(s)

Anód: 
1. eset: Zn(s) → Zn2+(aq) + 2e-


2. eset: Mg(s) → Mg2+(aq) + 2e-


3. eset: Al(s) → Al3+(aq) + 3e- 

A grafitrúdon mindhárom esetben megfigyelhető a fémréz kiválása, ha elég ideig működtetjük az elemet. Ezért nem jó, ha a grafit (vagy az ezüst) helyett rézdrótot használunk, mert ezt a jelenséget nem figyelhetjük meg.

A mosogatószivacs helyett alkalmazható virágok tárolása során használt habszivacs (ún. Oázis) is. Ennek jobb a tartása, mint a mosogatószivacsnak, így ha azt nem szeretnénk feláldozni, hanem inkább beszerzünk egy darab Oázist egy virágboltból, az megkönnyítheti a galváncellák összeállítását.

A három galváncellát akár egymás után is összeállíthatjuk: Miután az egyikkel kapcsolatos megfigyeléseket befejeztük, csak kicseréljük az éppen használt fémlemezt egy másikra, és az új lemezt csatlakoztatjuk a feszültségmérőhöz.
6. Energiaital-elem:

Könnyen hozzáférhető, hétköznapi anyagokat is használó elektrokémiai kísérletek közül előszeretettel mutatják be a különböző zöldség- és gyümölcselemeket (18), vagy az elektrolitként citromlevet illetve kólát használó galváncellákat. Ezekhez hasonlóan csinálhatunk „energiaital-elemet” is. A fémdobozos kiszerelésű energiaitalok edénye emlékeztet a ceruzaelemek alakjára, egy bizonyos gyártmány pedig a csomagolás grafikáján is feltüntet erre utaló jeleket (a doboz teteje – azaz a kiöntőnyílás- irányában egy „+” jelet –azaz a „pozitív pólus” jelzését- feltüntetve. Innen jött az ötlet az „energiaital-elemhez”. Két változatban is elkészíthetjük elemünket. 

1. változat: 

Anyagok: 1 doboz energiaital, különböző fémlemezek (például alumínium, ólom, réz, vas)

Eszközök: 2 db vezeték, 2 db krokodilcsipesz, feszültségmérő készülék
Itt a kísérlet bemutatásakor nyitjuk ki a dobozt, majd két különböző fémlemezt merítünk bele, melyek egy feszültségmérőhöz vannak kapcsolva. Ekkor azt tapasztaljuk, hogy a mutató kitér, a műszer feszültséget jelez. A kísérletet elvégezhetjük több különböző fémpárral is. A következő fémeket próbáltuk ki az alábbi feszültségértékeket tapasztalva:
	Katód
	Anód
	Mért feszültség

	Réz
	Vas
	0,6V

	Réz
	Alumínium
	1V

	Réz
	Ólom
	0,4V

	Vas
	Alumínium
	0,5V

	Ólom
	Vas
	0,1V

	Ólom
	Alumínium
	0,7V


2. táblázat
2. változat:

Anyagok: 1 doboz energiaital, két különböző fémből készült drót (például réz és vas), telített NaCl-oldat

Eszközök: 2 db gumidugó, 2 db vezeték, 2 db krokodilcsipesz, áram-feszültségmérő eszköz, (parafilm)

A második verzió esetén az óra előtt előkészítjük az elemet. Kiöntjük a doboz tartalmát, majd alulra egy lyukat szúrunk. Ezt egy gumidugóval zárjuk le, amin előtte keresztülszúrunk (például) egy vasdrótot. A később beletöltendő elektrolit szivárgását elkerülendő, ha szükséges, például parafilmmel tömíthetjük a lyukat a dugó mellett. Ezután megtöltjük a dobozt valamilyen alkalmas elektrolittal (például telített konyhasóoldattal), vagy visszatöltjük az energiaitalt (hogy ne „csaljunk”). A doboz tetején, a kiöntőnyílásba teszünk egy másik gumidugót, és ebbe egy az előzőtől eltérő fémből készült drótot (például rezet) szúrunk. Mivel a doboz tetején található a „pozitív pólus”, így lehetőleg a felső fém legyen a pozitívabb, míg az alsó a negatívabb standardpotenciálú. Végül a két drótot vezetékek segítségével egy áram-feszültségmérőhöz kapcsolva azt tapasztaljuk, hogy valóban áram termelődik. 
A drótok helyett alkalmazhatunk fémlemezeket is, csak ekkor a gumidugókon való átszúrás okozhat több munkát. 

Arra mindkét változat esetén ügyelnünk kell, hogy a két fém ne érintkezzen egymással, mert ekkor a voltmérő nem mutat feszültséget.

A pozitívabb standard potenciálú fém lesz a katód, a negatívabb pedig az anód. Az anódon oxidáció játszódik le, az ezen reakció során leadott elektronok a katódra áramlanak, ahol redukció játszódik le. Ezt az elektronáramlást érzékeljük az áram-feszültségmérő segítségével.
A kísérlet alkalmas arra, hogy bemutassuk, galváncella létrehozásához nem szükséges, hogy két (fémes összeköttetésben levő) különböző fém a saját ionjait tartalmazó oldatba merüljön, és ezeket sóhíddal kössük össze. Akkor is létrejön galvánelem, ha két különböző fém (melyek fémes összeköttetést létesítettünk) egy közös elektrolitba merül. 

Az első változat segítségével összehasonlíthatjuk az egyes fémek standardpotenciálját. Pontos értékeket nem kapunk, viszont azt meg tudjuk állapítani, hogy melyik szerepel anódként illetve katódként az adott rendszerben (ha analóg mérőműszert használunk, fordítva történő bekötés esetén a műszer nem jelez feszültséget, digitális eszköz használatakor pedig ilyen esetben negatív értéket kapunk).
A kísérlet alkalmas lehet a diákok érdeklődésének felkeltésére, hasonlóan a már régebb óta használt zöldség- és gyümölcselemekhez, hiszen olyan anyagot használunk fel a kísérlet elvégzésére, mellyel nap, mint nap találkoznak, és amelyre valószínűleg kevesen gondolnak, mint egy galváncella edénye illetve elektrolitja. 

7. Alumínium-levegő elem: (30)
Anyagok: alumínium fólia, konyhai papírtörlő, aktív szén, telített konyhasóoldat
Eszközök: olló, vegyszeres kanál, 2 db vezeték, 2 db krokodilcsipesz, feszültségmérő eszköz

Az alumínium fóliából egy körülbelül 15 x 15 cm-es darabot vágunk. Erre egy darab papírtörlőt teszünk, melyet átitatunk a sóoldattal. Erre egy púpozott kanálnyi aktív szenet teszünk (ezt előtte óvatosan kisebb darabokra morzsoljuk), amit szintén megnedvesítünk a sóoldattal. Vigyázzunk, hogy az aktív szén ne érintkezzen az alumínium fóliával! Az egyik vezetéket a krokodilcsipesszel a fóliához csatlakoztatjuk, majd a vezetéket a feszültségmérő negatív pólusához kapcsoljuk. A másik vezetéket a pozitív pólushoz csatoljuk, a végére rögzített krokodilcsipeszt pedig az aktív szén halomba helyezzük. A feszültségmérő mutatója kitér. Ha a krokodilcsipeszt mélyebbre temetjük, belenyomjuk az aktív szén kupacba, nagyobb kitérést tapasztalunk (mivel így csökkentettük a cella belső ellenállását). A különbség igen jelentős lehet, a krokodilcsipeszt belenyomva a kupacba akár háromszor akkora értéket is kaphatunk.
Több ilyen cellát sorba is kapcsolhatunk. Ekkor a cellákat egymásra rakjuk, ügyelve arra, hogy az egyes alumínium fólia darabok ne érintkezzenek (ekkor az elektronok az egyik fóliáról közvetlenül a másik fóliára áramlanak, „megkerülve” a papírtörlőt és az aktív szenet). Ez esetben is csökkenthetjük a belső ellenállást a krokodilcsipesz lenyomásával, azonban ilyenkor vigyáznunk kell arra, hogy az összeállításkor nem érintkező fóliadarabok ekkor se érjenek egymáshoz.

4. ábra Alumínium-levegő elem
Az eredeti recept azt ígéri, hogy egy ilyen cellával (esetleg több sorba kapcsolásával) működtetni tudunk egy kis elektromos eszközt vagy egy izzót, illetve az általa nyújtott feszültség 1V, a termelt áram erőssége pedig 100mA körül van. Mi 3 cella sorba kapcsolásakor multiméter segítségével 1,1V-ot és 54 mA-t mértünk, és nem sikerült egy 1,5V-os izzót működésre bírnunk. Az elektródokon végbemenő folyamatok:

Katód:
3O2(g) + 6H2O(l) + 12e- → 12OH-(aq)

Anód: 
4Al(s) + 12OH-(aq) → 4Al(OH)3(s) + 12e-

A katódreakcióhoz szükséges oxigént az aktív szén segítségével biztosítjuk. Ennek nagyon nagy a fajlagos felülete, sok kötőhelyet biztosít a levegő oxigénjének. Így több oxigénmolekula tud részt venni a redukcióban, több –az anódon termelődött- elektront „fogyasztanak” el, azaz több elektron áramlik időegység alatt a rendszerben; vagyis nagyobb lesz az áramerősség. 

Az elem összeállításához csak könnyen hozzáférhető, veszélytelen anyagokat használtunk fel. Így tanulókísérletként is alkalmazhatjuk (sőt a diákok akár otthon is összeállíthatnak ilyen galváncellákat). Megmutathatjuk, hogy a levegő oxigénje is részt vehet elektródreakciókban (hasonlóan például a vas rozsdásodásához). Átismételhetjük az aktív szénről már tanultakat, hogy megindokoljuk, miért van rá szükség az elem összeállításakor. Továbbá beszélhetünk a cink-levegő elemekről, rámutathatva arra, hogy a gyakorlatban is alkalmaznak olyan elemeket, melyekben a levegő oxigénje részt vesz az energiatermelő folyamatban. 

Elektrolízissel kapcsolatos kísérletek:
8. Eszköz elektrolízishez: (10, 11)
Anyagok: 0,25 mol/dm3 koncentrációjú CuCl2- és SnCl2-, 0,15 mol/dm3 koncentrációjú Bi(NO3)3-, 0,1 mol/dm3 koncentrációjú AgNO3- és KI- oldat
Eszközök: 9V-os elem, 9V-os elem csatlakozó, 2 db grafitceruza, 2 db krokodilcsipesz, szigetelőszalag, Petri- vagy kristályosítócsésze
Eltávolítjuk a grafitceruzák kihegyezetlen végéről egy-két centiméter hosszan a fa borítást, vagy néhány centiméterre ezen végüktől egy akkora részen, hogy egy krokodilcsipeszt tudjunk csatlakoztatni a grafitbélhez. Ezután a két ceruzát szigetelőszalag segítségével az elemhez erősítjük úgy, hogy elég nagy távolságra legyenek egymástól, hogy a később hozzájuk csatlakoztatott csipeszek ne érintkezzenek. Az elemhez kapcsoljuk a csatlakozót, majd az ebből kiinduló vezetékeket a ceruzákhoz. A drótokat ne keresztben kössük a ceruzákhoz, hogy az egyes elektródok polaritása könnyebben megállapítható legyen.
Töltsünk egy kis mennyiséget az egyes oldatokból egy Petri-(vagy kristályosító)csészébe, majd az előbb elkészített eszköz ceruzáinak hegyét mártsuk bele, így elektrolizálva azt. A következőket tapasztaljuk:

CuCl2-oldat: A katód felületén vörös színű szilárd anyag (fémréz) jelenik meg. Az anódon buborékképződést tapasztalunk.
Katódfolyamat: 
Cu2+ + 2e- → Cu

Anódfolyamat:
2Cl- → Cl2 + 2e-
SnCl2-oldat: A katódként funkcionáló ceruzahegyen fémón válik ki tüskés kristályok formájában. Az anódon buborékképződést tapasztalunk.
Katódfolyamat: 
Sn2+ + 2e- → Sn

Anódfolyamat:
2Cl- → Cl2 + 2e-
Bi(NO3)3-oldat: Az anódon buborékképződést tapasztalunk. A katódon fekete színű bizmut válik ki, amelynek mennyisége gyorsan növekszik
Katódfolyamat: 
2Bi3+ + 6e- → 2Bi

Anódfolyamat:
9H2O → 6H3O+ + 1,5O2 + 6e-
AgNO3-oldat: Az anódon buborékképződést tapasztalunk. A katód környékén az oldat felszínén és az elektród felületén fémezüst válik ki. 
Katódfolyamat: 
2Ag+ + 2e- → 2Ag

Anódfolyamat:
3H2O → 2H3O+ + 0,5O2 + 2e-
KI-oldat: A katódon buborékképződést tapasztalunk. Az anód környékén barnás elszíneződést észlelünk (ha 1%-os keményítőoldatot cseppentünk ide, sötétkék elszíneződést tapasztalunk).
Katódfolyamat: 
2H2O + 2e- → 2OH- + H2
Anódfolyamat:
2I- → I2 + 2e-
Ugyan a CuCl2- és SnCl2- oldatok elektrolízisekor keletkező klórgázt nem tudjuk színe alapján beazonosítani, reakciói alapján azonban ezt megtehetjük. Kevés KI- és keményítőoldatot csöppentve az anód környékére sötétkék elszíneződést tapasztalunk. Ennek oka, hogy a klórgáz a jodidionokat jóddá képes oxidálni (Cl2 + 2I- → 2Cl- + I2), ami – mint a KI- oldat elektrolízisénél is láttuk – a keményítővel jellemző sötétkék színreakciót ad. Egy másik lehetőség, ha például NaBr-oldatot cseppentünk az anód környékére: ekkor elemi bróm megjelenését tapasztalhatjuk narancsvörös elszíneződés képében. Amennyiben valamilyen bromidiont tartalmazó vegyületet is elektrolizálunk, és itt is adunk kevés KI- és keményítőoldatot a rendszerhez, hasonló kék elszíneződést tapasztalhatunk. Ezek után, összehasonlítva az egyes halogének standardpotenciálját, illetve oxidálóképességüket, következtethetünk e két tulajdonság kapcsolatára („A nagyobb standardpotenciálú nemfémes elem a kisebb standardpotenciálú elem anionját elemi állapotúvá oxidálni képes.”
)
Ha nincs kéznél 9V-os elem csatlakozó, és nem is akarunk vásárolni, elkészíthetjük eszközünket a következőképpen is: az elem egy-egy kivezetéséhez krokodilcsipesz segítségével hozzákapcsolunk egy-egy vezetéket, melyek másik végét szintén krokodilcsipesszel a ceruzák grafitbeléhez csatlakoztatjuk. Hogy a vezetékek ne legyenek zavaróak, szigetelőszalag vagy műanyag kábelkötegelő bilincs segítségével összeköthetjük őket. Azonban ennek használata még így is problémásabb, hiszen a krokodilcsipeszek mind az elem kivezetéseiről, mind a ceruzák végéről könnyen lejöhetnek, ezzel megszakítva az elektrolízist és így hátráltatva a kísérlet elvégzését.
Ez az eszköz tanári bemutatókísérlet elvégzésére kevésbé alkalmas. Kis edényeket és kis felületű elektródokat használunk, távolról egyáltalán nem látszanak a változások, és a diákok edény köré gyűjtése sem jó megoldás (a hátul lévők kevésbé látják a történéseket). Azt tapasztaltuk, hogy a kristályosítócsészét írásvetítőre helyezve, a kísérletet kivetítve sem látszódnak jól a bekövetkező változások. Így inkább tanulókísérletként alkalmazhatóak jól a fent leírt demonstrációk. A diákok várhatóan érdeklődéssel végzik ezen kísérleteket: például ezüst-nitrát oldat elektrolízisekor a keletkező fémezüst, az ón(II)- klorid oldat esetén a szép, tűs kristályokban kiváló ón, a bizmut-nitrát- oldatnál pedig a bizmut meglepően gyors kiválása miatt. 
Az igaz, hogy sok, kis létszámú csoport esetén, ha minden csoportnak biztosítani szeretnénk egy-egy eszközt, az már jelentős anyagi ráfordítással járna. (Igaz ugyan, hogy egy-egy ilyen elemmel nagyon sok hasonló kísérletet tudunk elvégezni, azonban az egyszeri költség így sem alacsony). Megoldás lehet, ha a csoportok csak egy részének adjuk ki ezeket a kísérleteket, a többi csoport pedig nem elektrolízissel, hanem galváncellákkal kapcsolatos kísérletet, esetleg mérést kap. Ez a megoldás például összefoglaló óra esetén jól kivitelezhető. A rendelkezésünkre álló idő függvényében eldönthetjük, hogy minden csoport elvégez minden kísérletet forgószínpadszerű megvalósítással, vagy az egyes csoportok kapnak egy-egy kísérletet, és tapasztalataikat megosztják a többiekkel. Ha tanulókísérletként alkalmazzuk, még inkább ajánlott a 9V-os elemhez csatlakozó beszerzése, hogy a diákok munkáját ne hátráltassa a krokodilcsipeszek esetleges elmozdulása és a reakciók emiatt bekövetkező leállása.
9. Víz elektrolízise: (4)

a) Együtt gyűjtve a hidrogént és az oxigént: 
Anyagok: telített Na2SO4- oldat

Eszközök: Beral-pipetta, 2 db gemkapocs (vagy virágdrót, vasdrót), 9V-os elem, kristályosítócsésze, gyújtópálca, gyufa

A pipetta szárát annak tövétől néhány milliméterre elvágjuk. A gemkapcsokat kiegyenesítjük, majd a pipetta-darab „gömb” részének tetején, majd alján átszúrjuk, ügyelve arra, hogy a két fémdarab ne érintkezzen. A lyukakat csináljuk minél kisebbre, hogy ne sok levegő kerüljön majd be, illetve a keletkező gázokból ne túl sok jusson ki. A gömb fölött hajlítsuk meg a gemkapcsokat, hogy majd az elem kivezetéseihez tudjuk érinteni őket. Fordítsuk fejjel lefelé a pipettát, majd töltsük meg Na2SO4- oldattal. Fordítsuk vissza, és állítsuk bele egy kristályosítócsészébe.

Érintsük a fémdarabokat az elem egy-egy pólusához. A gázfejlődés nagyon gyorsan megindul, és pár perc alatt a pipetta-darab majdnem teljesen megtelik gázzal, a szárban marad csak egy-két csepp oldat. Ha ekkor kivesszük a csészéből eszközünket, egy égő gyújtópálcához közelítjük, és megnyomjuk (az oldatcseppet így eltávolítva), éles durranó hangot tapasztalunk. 
b) Külön gyűjtve a hidrogént és az oxigént:
Anyagok: telített Na2SO4- oldat, brómtimolkék indikátor

Eszközök: 2 db Beral-pipetta, 2 db gemkapocs (vagy virágdrót, vasdrót), 9V-os elem, kristályosítócsésze,

Vágjuk el a pipetták szárát a gömb rész alatt körülbelül fél centiméterrel. Szúrjunk át mindkét pipetta tetején egy-egy fémdarabot, és vezessük ki a száron, hogy fél-egy centiméterre kilógjon belőle. A lyukakat csináljuk minél kisebbre, hogy ne sok levegő kerüljön majd be, illetve a keletkező gázokból ne túl sok jusson ki. A gömb fölött hajlítsuk meg a gemkapcsokat, hogy majd az elem kivezetéseihez tudjuk érinteni őket. Fordítsuk egyenként fejjel lefelé a pipettákat, majd töltsük meg őket brómtimolkék indikátorral megfestett telített Na2SO4- oldattal. Fordítsuk vissza őket, és állítsuk egy szintén ilyen oldattal megtöltött kristályosítócsészébe. A drótokat úgy állítsuk be, hogy a pipetta szárának közepén legyenek. Így a keletkező buborékok a pipettákba kerülnek, nem jutnak ki mellettük. 

Csatlakoztassuk a drótokat egy 9V-os elem egy-egy pólusához. A gázfejlődés gyorsan megindul, az egyes elektródokon az oldat színe megváltozik: A katód környezetében kék, az anódéban sárga színű lesz az eredetileg zöld oldat.

Az elektrolízis során mindkét esetben az anódon oxigén-, a katódon hidrogéngáz keletkezik. A második kísérlet során az „anódtérben” illetve környékén észlelhető sárga elszíneződést az okozza, hogy az anódfolyamatban oxóniumionok keletkeznek, a kémhatás pedig savas lesz (a brómtimolkék indikátor pedig a savas kémhatást sárga színnel jelzi). A katód környékén tapasztalható kék színt a keletkező hidroxilionok, és az emiatt lúgos kémhatás miatt tapasztaljuk (a brómtimolkék a lúgos közeget kék színnel jelzi).

Anódfolyamat: 
3H2O → 2H3O+ + 0,5O2 + 2e-

Katódfolyamat: 
2H2O + 2e- → 2OH- + H2

A vízbontáshoz hagyományosan Hoffmann-féle vízbontó készüléket használnak. Ez azonban drága és törékeny eszköz. Emiatt kidolgoztak számos kísérleti elrendezést, melyek során ezt az eszközt helyettesítik valamivel. Használhatunk két, fejjel lefelé állított bürettát (9) vagy kémcsövet (19), melyeket egy nagyméretű kristályosítócsészébe állítunk, és a szájukon bevezetjük az elektródként alkalmazott fémdrótokat. Végezhetünk vízbontást írásvetítő munkaasztalán, kristályosítócsészében is (szénrudakat alkalmazva elektródként, 19), a kísérletet kivetítve. Ezek tanári kísérletként jól alkalmazhatók, bár a büretták használata szintén problémás magas áruk és törékenységük okán. 

Az a) pontban leírt kísérlet mérete miatt inkább tanulókísérletként használható jól, esetleg kisebb csoportok előtt a tanár által elvégezve. A keletkezett gázelegy meggyújtása miatt inkább ez utóbbi javasolható. Ugyan ekkora mennyiségű durranógáz felrobbantása nem veszélyes, viszont viszonylag nagy hanghatással jár, valamint nyílt láng használata szükséges hozzá, emiatt kevésbé ajánlható a diákok által történő elvégzése. A kísérletet viszont csak ezzel a lépéssel együtt érdemes igazán bemutatni, egyébként csak azt láthatjuk, hogy az elektrolízis során mindkét elektródon gáz fejlődik. Ekkor érdemesebb a b) pontban leírt kísérlet elvégzése. Amennyiben nem szeretnénk nagyobb mennyiségű hidrogént fejleszteni a durranógáz meggyújtásának bemutatásához, ez a kísérlet is tökéletesen alkalmazható, hiszen a diákok számára igen meglepő lehet, hogy ilyen kis mennyiségű gázelegy robbanása is milyen erős hanghatással jár, ebből pedig következtethetünk arra, milyen veszélyes is lehet egy ilyen reakció, ha nagy mennyiségű anyag részvételével játszódik le.

A második kísérletet nyugodtan kiadhatjuk tanulókísérletnek. Legalább kétfős csoportokban dolgozzunk, ekkor könnyebb a rendszer összeállítása, az egyik diák tudja tartani a pipettákat, míg egy másik csatlakoztathatja a vezetékeket az elemhez, majd feljegyezheti a tapasztalatokat. Ahhoz, hogy mindenki egyszerre el tudja végezni a kísérletet, nagyobb létszámú csoportokat kell alkotnia a diákoknak, vagy jelen esetben is alkalmazhatjuk a 8. kísérlet bemutatásával kapcsolatban megfogalmazott lehetőségeket. 

Mindkét kísérletet elvégezhetjük hetedik évfolyamon a víz, illetve a hidrogén vagy az oxigén tulajdonságainak tanításakor. Az első esetén kis mennyiségű anyag felhasználásával, így a reakció veszélyességét is csökkentve mutathatjuk be a durranógáz-reakciót, mely során a hidrogén és oxigén vízzé egyesül, és mely még így is jelentős hanghatással jár. A második variációnál a keletkező gázokat tulajdonságaik (éghető illetve az égést táplálja) alapján külön-külön azonosíthatjuk, valamint megmutathatjuk, hogy milyen térfogatarányban keletkeznek az elektrolízis során. 

Bemutathatjuk ugyanakkor ezeket az elektrolízis témakörének tárgyalása során is. Ekkor már a tanulók értelmezni tudják az elektródokon zajló folyamatokat is, valamint a gázelegy begyújtásakor történteket, így feleleveníthetve a vízről (illetve a durranógázról) korábban tanultakat. A második kísérlet esetén itt is megvizsgálhatjuk a keletkezett gázok arányát, illetve az elektródok környezetében az elektrolit kémhatásának változását (ehhez viszont meg kell beszélnünk, illetve különböző kémhatású oldatok segítségével bemutatnunk a brómtimolkék színét az egyes pH-tartományokban), majd ezen tapasztalatainkat alátámaszthatjuk az elektródokon lezajló reakciók egyenleteinek felírásával. Ekkor azt látjuk, hogy a keletkező oxónium- és hidroxilionok anyagmennyisége megegyezik, azaz az oldat kémhatása semleges lesz az elektrolízis után (az elektrolízis bruttó egyenletéből is erre következtethetünk: 2H2O → 2H2 + O2). Ezt alátámaszthatjuk azzal, ha a kísérlet végén a pipetta-darabokból belenyomjuk a bennmaradt oldatokat a kristályosítócsészébe, majd összekeverjük a csésze tartalmát. Ekkor az oldat zöld színű lesz; a brómtimolkék pedig zöld színnel jelzi a semleges kémhatást.

A brómtimolkék indikátor helyett alkalmazhatunk más olyan indikátort is, melynek átcsapási pontja 7 körüli pH-értéknél van, és könnyebben hozzáférhető: ilyen lehet például a metilvörös (savas közegben vörös, lúgos közegben sárga, semleges közegben hagymahéj színű) vagy a vöröskáposzta-indikátor (savas közegben vörös, lúgos közegben zöld, semleges közegben lila színű) (28).

5. ábra Víz elektrolízise együtt illetve külön gyűjtve a hidrogént és az oxigént

10. Víz elektrolízise alumínium katóddal: (9, 19)
Anyagok: 1mol/dm3 H2SO4- vagy Na2SO4- oldat, alumíniumdrót, vasdrót

Eszközök: 2 db kémcső, Bunsen-állvány, 2 db dió, 2 db fogó, kristályosítócsésze, 4 db krokodilcsipesz, 2 db vezeték, 9V-os elem

A kristályosítócsészébe 2-3 centiméter magasságig töltünk a kénsavból, majd a kémcsöveket is megtöltjük az oldattal. Ezután szájukat befogjuk, és fejjel lefelé beállítjuk őket a kristályosítócsészébe, majd befogjuk a fogóba úgy, hogy szájuk a csésze aljától körülbelül 1 centiméterre legyen. A drótok végét meghajlítjuk, behelyezzük őket a kémcsövek alá, és hozzákapcsoljuk az elem megfelelő kivezetéséhez: az alumíniumot a negatív, a vasat a pozitív pólushoz. A gázfejlődés gyorsan megindul, az alumíniumdróton egy-két másodperccel korábban, mint a vason, és az elektrolízis befejeztével nem is szűnik meg azonnal (míg az anódon igen). Rövid idő múlva megvizsgálva a keletkezett gázok mennyiségét, azt tapasztaljuk, hogy a katódon körülbelül háromszor akkora térfogatú hidrogéngáz keletkezett, mint amennyi oxigén az anódon.

Az eredeti leírás szerint használhatunk a két kémcső helyett két, fejjel lefelé fordított bürettát is. Valamint az előző kísérlet B. részében említett eszközöket is, annyi különbséggel, hogy az elem negatív pólusához kapcsolt drótot vagy kicseréljük alumíniumdrótra, vagy bevonjuk alumínium fóliával.

Az anódon a „hagyományos” vízbontással egyező módon oxigéngáz keletkezik a következő folyamat során: 3H2O → 2H3O+ + 0,5O2 + 2e- 

A katódon szintén hidrogéngáz keletkezik, viszont nem csak a 2H2O + 2e- → 2OH- + H2 reakció játszódik le. Az elektrolízis során ugyanis eltávolítjuk az alumínium felületéről a védő oxidréteget, így a fém reakcióba lép a vízzel, amely során szintén hidrogéngáz keletkezik:  2Al + 6H2O→ 2Al(OH)3 + 3H2 . A savas közeg miatt az Al(OH)3 csapadék megjelenését nem tapasztaljuk (ha Na2SO4- oldatot elektrolizálunk, fehér csapadék megjelenését észleljük). 

Ezzel a kísérlettel bemutathatjuk, hogy az elektrolízis során egy elektródon nem feltétlenül csak egyféle reakció játszódik le. Feleleveníthetjük az alumíniumról korábban tanultakat: azt, hogy védő oxidréteg vonja be felületét, illetve amennyiben ez megszűnik, a fém reakcióképesebbé válik. 
Egy másik fontos tanulsága a kísérletnek, hogy ugyanannak az anyagnak ugyanazzal az eszközzel, de más elektróddal/elektródokkal végzett elektrolízise során más-más folyamatok játszódhatnak le (ezt akkor tudjuk látványosan igazolni, ha ezen kísérlet előtt, esetleg egy korábbi órán bemutatjuk a víz „hagyományos” elektrolízisét). Beszélhetünk ennek a gyakorlati jelentőségéről, például a NaCl oldatának higanykatódos elektrolíziséről, mint a NaOH egy előállítási módjáról, mivel például grafit katódot alkalmazva a negatív elektródon hidrogéngáz keletkezne, így viszont a nátriumionok redukálódnak nátriumatomokká (melyek a higannyal amalgámot képeznek).

A 11. és 12. számú kísérletekből kísérletsorozatot is összeállíthatunk: bemutathatjuk (például a jelen pontban szereplő elrendezés felhasználásával) a vízbontást először vas, ezüst vagy platina elektródok alkalmazásával, majd úgy, hogy a katódot alumíniumra cseréljük ki. A diákok így az alumíniummal kapcsolatos korábbi ismereteik, illetve az első elektrolízis során tapasztaltak alapján rájöhetnek, mi történik a második esetben, miben különbözik ez az elsőtől.

Egy másik lehetőség, ha a diákok végzik el a két kísérletet: az első elektrolízis után az egyik drótot kicserélik alumíniumdrótra (esetleg bevonják alumínium fóliával), majd ezt használva katódként egy az előzővel megegyező összetételű oldatot elektrolizálnak. Még egy opció lehet, ha a 8. kísérlet tárgyalásánál leírt esetleges összefoglaló óra kísérletei közé felvesszük a jelen demonstrációt is. 

6. ábra Víz elektrolízise alumínium katóddal
11. Réz elkülönítése egy érméből: (29)

Anyagok: pénzérme, 1:1 hígítású HCl- oldat

Eszközök: grafitrúd vagy grafitceruza, 9V-os elem, 2 db vezeték, 4 db krokodilcsipesz, kristályosítócsésze
A kristályosítócsészébe körülbelül 1 cm magasságig sósavoldatot töltünk. A pénzérmét egy vezeték és két krokodilcsipesz segítségével az elem pozitív kivezetéshez csatlakoztatjuk, a grafitrudat pedig a negatívhoz. Az érmét és a rudat az oldatba helyezzük. Körülbelül 15-20 percig végzünk elektrolízist. Ezalatt az oldat zöld színű lesz, az érme oldódik, a grafit felületén pedig fémréz válik ki (az első percekben csak gázfejlődést tapasztalunk itt). 

A kísérletet elvégezhetjük egyforintos érmével, melynek színéből arra következtethetünk, hogy tartalmaz rezet, de egyéb érmékkel is, amelyeknél a szín alapján ezt nem mondanánk biztosra, de a kísérlettel megmutathatjuk, hogy ezek anyagában is van réz – ilyen lehet a kettő-, illetve a régi húszforintos érme. Az utóbbiak 75% rezet és 25% nikkelt, míg előbbiek 75% rezet, 4% nikkelt és 21% cinket tartalmaznak.

Az elektrolízis során az érme oldódik, a fémek oxidálódnak. A kloridionok jelentős koncentrációja miatt a rézből elsősorban nem Cu2+- ionok keletkeznek, hanem CuCl. A Cu → Cu2+ + 2e- folyamat standard redukciós potenciálja -0,34V, míg a Cu + Cl- → CuCl + e- folyamaté -0,14V. Bár ez a komplex nem oldható vízben, de a rendszerben lévő viszonylag nagy mennyiségű kloridionnal oldható komplexek keletkezhetnek belőle (például CuCl2- vagy CuCl32-). Az oldat zöld színét a hidratált Ni2+- ionok (illetve [NiCl4]2- komplexek) okozzák. 
A grafitrúdon először hidrogéngáz keletkezik, a réz csak azután, mikor elég nagy lesz a rézkomplex-koncentráció az oldatban. A Ni2+- (illetve az egyforintos érmék esetén a Zn2+-) ionok nem redukálódnak a katódon mivel ezen folyamatok standard redukciós potenciálja (-0,25 illetve – 0,76V) negatívabb a CuCl + e- → Cu(s) + Cl- folyamaténál (0,14V).

Az eredeti leírás által említett 6V-os elem helyett 9V-os elemmel végeztük el a kísérletet, és ezzel is jól működött.
Ez a kísérlet nagy érdeklődésre tarthat számot a diákok körében, hiszen az általuk is minden nap használt fémpénzt (illetve ha katódként grafitceruzát alkalmazunk, az is hasonlóan ismert, nem „elvont”, a hétköznapoktól távol álló eszköz) is használunk a kísérlet során, az abból kioldódó réz elemi állapotban, látható módon megjelenik a grafit felületén, valamint a nikkelionok jelenlétét is igazolni tudjuk.

Ezenkívül azért is, hiszen azt láthatjuk, hogy egy „kis elem” hatására az érme felülete látványos mértékű károsodást szenved. Ez persze akkor igazán hatásos, ha egy ugyanolyan fémpénzt az elektrolízis megkezdésekor belehelyezünk egy ugyanolyan összetételű oldatba, és az elektrolízis befejezésekor kivéve megmutatjuk, hogy ez az érme nem károsodott, míg a másik jelentősen roncsolódott. A tapasztaltak és a megbeszélések révén megismerhetik ezen érmék összetételét is. Ennek kapcsán beszélhetünk az ötvözetekről: miért ötvözzük más elemekkel a fémeket, milyen tulajdonság eléréséhez milyen ötvözőelemeket alkalmazhatnak, miért alkalmasak fémpénzek készítésére a pénzverdék által alkalmazott ötvözetek, stb. 
A kémiát magasabb óraszámban tanuló illetve emelt szintű érettségire készülő csoportoknál a jelenségek alapos magyarázata miatt szót ejthetünk a komplex ionokról. Ezen téma kapcsán átismételhetjük a datív kovalens kötés fogalmát, szerepét a komplex ionok létrejöttében, valamint szót ejthetünk a Lewis-féle sav-bázis elméletről is (vagy feleleveníthetjük azt).
A kísérletet tanári kísérletként végezzük el, mivel az 1:1 hígítású sósav használata veszélyes, ezért a diákok nem dolgozhatnak vele. A folyamat megkezdésekor írásvetítő munkaasztalára téve a kristályosítócsészét, a diákok láthatják, hogy a grafitrúd felületén gáz fejlődik. Ezután kapcsoljuk ki az írásvetítőt – mivel a jelentős mennyiségű réz kiválásához, valamint az oldat jól látható zöld színének megjelenéséhez viszonylag sok idő kell, amíg ezek a változások lezajlanak, valamivel folytatnunk kell az órát. Ekkor szót ejthetünk az érmék összetételéről, és magyarázatot kereshetünk a katódon bekövetkező gázfejlődésre.
Az elektrolízis befejezése után mutassuk meg a diákoknak az oldatot, figyeltessük meg velük annak színét, továbbá szintén figyeltessük meg és azonosítsuk a katódon kivált rezet. Óvatosan mozgassuk a grafitrudat, mivel a réz laza lerakódásként jelenik meg, könnyen leeshet róla.
[image: image8.jpg]



7. ábra Réz elkülönítése egy érméből
12. Ózon előállítása elektrolízis segítségével: (6, 12)
Anyagok: 3 mol/dm3 koncentrációjú H2SO4- oldat, grafitrúd (vagy grafitceruza), platinadrót, jég, 0,1 mol/dm3 KI- oldat, 1 %-os keményítőoldat
Eszközök: Beral-pipetta, 9V-os elem, 2 db vezeték, 4 db krokodilcsipesz, műanyag főzőpohár vagy kristályosítócsésze a jégfürdőnek, szűrőpapír

Egy Beral-pipettába kénsavoldatot töltünk (körülbelül annyit, hogy ha a pipettát fejjel lefelé fordítva a hasát majdnem megtöltse). Fejjel lefelé állítjuk a pipettát, és ekkor a has felfelé eső részén egy platina drótot és egy grafitrudat átszúrunk úgy, hogy lehetőleg minél mélyebbre érjenek, ugyanakkor a felül kilógó részre rá tudjunk csíptetni egy-egy krokodilcsipeszt. Elkészítjük a jégfürdőt, és belehelyezzük a pipettát. A platinadrótot egy vezeték és két krokodilcsipesz segítségével kapcsoljuk az elem pozitív pólusához, a grafitrudat pedig a negatív kivezetéshez. Az elektrolízis azonnal megindul. 

Tartsunk a pipetta végéhez kálium-jodid- és keményítőoldattal átitatott szűrőpapírt. Sötétkék elszíneződést tapasztalunk. Tartsunk ólom-szulfidos szűrőpapírt a kivezető nyíláshoz. Az eredetileg fekete szűrőpapír színe fehérre változik. 
A platinadrót helyett ebben a kísérletben is használhatunk molibdéndrótot. Ekkor azonban az ózon keletkezése meglehetősen lassú. A 10-15 perc alatt, amíg elegendő ózon keletkezik ahhoz, hogy ki tudjuk mutatni, beszélhetünk az ózonról, tulajdonságairól, felhasználásáról. Ha a pipetta végét levágjuk, hamarabb meglátszanak a változások, és nagyobb felületen is áramlik ki a gáz (és így nagyobb felületen érintkezik a szűrőpapír-darabbal).  
Az anódon ózon keletkezik a vízből a következő folyamatban: O3 + 6H3O+ + 6e- → 9H2O. Ennek a folyamatnak a standard potenciálja ∆E°=1,51V, míg a 0,5O2 + 2H3O+ + 2e- → 3H2O folyamaté ∆E°=1,23V, így nem csak az ózon, hanem oxigén is képződik az anódon.

A katódon 6H3O+ + 6e- → 3H2 + 6H2O reakcióban hidrogéngáz keletkezik.
A keletkező gázzal végzett első kísérlettel kimutathatjuk az ózon jelenlétét: a jodidionokat az ózon elemi jóddá oxidálja, mely a keményítővel sötétkék színreakciót ad: 2I- + O3 + H2O → I2 + O2 + 2OH- .

A második reakcióval szintén bemutathatjuk az ózon oxidálószer jellegét. A fekete ólom-szulfidot fehér színű ólom-szulfáttá oxidálja: PbS + 4O3 → PbSO4 + 4O2.
Az ózon mind a kémiaórákon, mind a hétköznapokban viszonylag gyakran emlegetett anyag. Mindenki hallott már az UV-sugárzástól védő ózonrétegről, ennek fontosságáról, valamint az ózonlyukról. Az ózon gyakorlati felhasználása is jelentős: szerves vegyületek előállításánál, valamint egyes (gazdagabb) országokban az ivóvíz fertőtlenítésére használják. Ezzel kapcsolatban beszélhetünk az ózon oxidálószer jellegéről, összehasonlíthatjuk a klórral, és elmondhatjuk, miért jobb nála az ózon az ivóvíz fertőtlenítésére. 
Tehát láthatjuk, hogy az ózon egy fontos anyag, ugyanakkor kevés lehetőség van megtapasztalni tulajdonságait (bár a fénymásológépek környezetében lehet érezni a gáz szagát, ez sem igazán kézzelfogható bemutatás). Éppen ezért hasznos ez a kísérlet, mert viszonylag egyszerű anyagok felhasználásával (különösen, ha nem platina, hanem molibdén elektródot használunk), gyorsan állíthatunk elő ózont, amelynek oxidáló, roncsoló hatását is szemléltetni tudjuk. Így meg tudjuk győzni a diákokat az ózon veszélyes, mérgező mivoltáról, továbbá arról, hogy amennyiben a levegő „ózondús”, az korántsem kellemes vagy egészséges.

Felhasználhatjuk továbbá arra is a kísérletet, hogy egy kevésbé ismert fém, a molibdén egy korábban széles körű alkalmazását (izzólámpák) megismerve beszélhetünk egyéb felhasználási területeiről is: ötvöző elem, egyes vegyületei katalizátorok, mások félvezető tulajdonságúak (ezt az elektrotechnikai iparban használják ki).

8. ábra Ózon előállítása elektrolízis segítségével
13. Írás vagy rajzolás vas(vagy rozsdamentes acél)felületre: (15)
Anyagok: telített NaCl- oldat, rézlemez, vas- vagy rozsdamentes acéllemez

Eszközök: 9V-os elem, 2 db vezeték, 4 db krokodilcsipesz, papír- vagy műanyagdarab, papír zsebkendő vagy textildarab

A papír- vagy műanyagdarabból vágjunk ki egy mintát. A vas- vagy acéllemezt tisztítsuk meg a portól és a zsírtól, majd tegyük rá a sablont. Egy papír zsebkendőt vagy textildarabot itassunk át a sóoldattal, és tegyük a sablon tetejére. Legfelülre helyezzük el a rézlemezt. Kapcsoljuk a rézlemezt az elem pozitív, a vaslemezt a negatív pólusához. Végezzük 10-15 percig az elektrolízist, ekkor a minta megjelenik a vaslemezen. 

A folyamat során a réz (mivel az az anód a rendszerben) oxidálódik, Cu2+- ionok keletkeznek: Cu → Cu2+ + 2e-. Ezek átdiffundálnak a vaslemezre, ahol redukálódnak: Cu2+ + 2e- → Cu. A kiváló fémréz rajzolja ki a mintát. Mivel a papír vagy a műanyag, amiből a mintát kivágtuk, szigetelő tulajdonságú anyag, így csak ott keletkezik réz a vaslemezen, ahol ez a réteg hiányzik.  

Jobb, ha a mintát műanyagból vágjuk ki, mert a papír könnyen átázik, és ekkor elmosódik a kép, amit ki szeretnénk rajzolni (mert ekkor a papír is átitatódik a sóoldattal, és elveszti szigetelő tulajdonságát).
Az irodalomban több olyan, különböző témakörökhöz kapcsolódó kísérlet is található, mely során kémiai reakciók segítségével különböző formákat tudunk rajzolni (22, 23, 24, 25, 26). Ezek a kísérletek alkalmasak a diákok érdeklődésének felkeltésére – hasonlóan a jelen pontban leírt, az elektrolízis témaköréhez kapcsolódó demonstrációhoz. A diákok kiválaszthatják, milyen alakzatot, szöveget szeretnének megjeleníteni a vaslemez felületén, és ők is összeállíthatják a rendszert, mivel nincs szükség veszélyes anyagokra.

A kísérlet előnye, hogy nem igényel hosszadalmas előkészítést illetve sok anyag felhasználását, ugyanakkor az eredmény tartós (így az elkészült fémtárgyat pedig a kísérlet elvégzése után megőrizhetjük).

Az eredeti leírás 12V-os váltóáram alkalmazását javasolja. Ezt csengőreduktor segítségével elő tudjuk állítani, de a 9V-os elem használata is tökéletesen megfelelő a kísérlet elvégzéséhez.

Galvánelemekkel és elektrolízissel kapcsolatos kísérlettek:

14. Réz ezüstté majd arannyá változtatása: (1)

a) 

Anyagok: rezet tartalmazó ötvözetből készült érme, ZnSO4.7H2O, desztillált víz, granulált cink vagy cinkforgács

Eszközök: 100cm3-es főzőpohár, Bunsen-égő, vasháromláb, azbesztes drótháló, vegyszeres kanál, üvegbot, csipesz, mérleg

A főzőpohárban oldjunk fel 25cm3 desztillált vízben 7g kristályos cink-szulfátot. Hevítsük az oldatot forráshoz közeli hőmérsékletre, és adjunk hozzá 1g-nál kevesebb granulált cinket vagy cinkforgácsot. Helyezzük bele az érmét az oldatba. A felülete néhány másodperc alatt ezüstszínűvé változik.

b) 

Anyagok: rezet tartalmazó ötvözetből készült érme, 0,25mol/dm3 koncentrációjú ZnSO4- oldat, granulált cink (vagy cinklemez)

Eszközök: 100cm3-es főzőpohár, Bunsen-égő, vasháromláb, azbesztes drótháló, vegyszeres kanál, vezeték, 2 db krokodilcsipesz

Egy 100cm3-es főzőpohárba egy-két centiméter magasságig cink-szulfát- oldatot (mi reagens, azaz 0,25 mol/dm3 koncentrációjú oldatot alkalmaztunk) öntünk. Az oldatot közel forrásig hevítjük. Ezután sem zárjuk el a Bunsen-égőt, hogy a hőmérséklet ne csökkenjen le. Egy vezeték két végére egy-egy krokodilcsipeszt helyezünk. Az egyiket egy rezet tartalmazó ötvözetből készült érmére, a másikat egy nagyobb darab granulált cinkre (vagy cinklemezre) csatlakoztatjuk. A két fémdarabot belemerítjük az oldatba, ügyelve arra, hogy a krokodilcsipeszek ne érjenek bele. Néhány perc alatt ezüstszínű bevonat képződik az érme felületén.

A két fém között fémes összeköttetést létesítettünk a vezeték segítségével, és az oldatba merítettük őket, így egy galváncella jött létre. Ebben a cink az anód, a réz pedig a katód. 

Anódfolyamat:
Zn → Zn2+ + 2e-
Katódfolyamat:
Zn2+ + 2e- → Zn

c) 

Anyagok: rezet tartalmazó ötvözetből készült érme, granulált cink (vagy cinklemez), reagens (0,25mol/dm3 koncentrációjú) Na2SO4- és ZnSO4- oldat, desztillált víz, 

Eszközök: kristályosítócsésze, 2 db vezeték, 4 db krokodilcsipesz, 9V-os elem

Egy kristályosítócsészébe egy-két centiméter magasságig olyan oldatot töltünk, mely Na2SO4-ra nézve 0,005, ZnSO4-ra nézve pedig 0,001mol/dm3 koncentrációjú. Egy nagyobb darab granulált cinket befogunk egy vezetékre csatlakoztatott krokodilcsipeszbe, belemerítjük az oldatba, majd a 9V-os elem pozitív pólusához kapcsoljuk. Az érménket hasonló módon befogjuk, belemerítjük az oldatba, és az elem negatív kivezetéséhez csatlakoztatjuk. Két-három perc elektrolízis után az érme felületét ezüstszínű bevonat fedi be. A granulált cink helyett természetesen cinklemezt is használhatunk ezen kísérlet bemutatása során is. 

A kísérlet során összeállított elektrolizáló cellában a következő elektródfolyamatok játszódnak le:

Anódfolyamat:
Zn → Zn2+ + 2e-
Katódfolyamat:
Zn2+ + 2e- → Zn

Az a) változat többszöri kipróbálása során sem keletkezett látványos ezüstszínű bevonat, csak kis foltokban. Így inkább a b) és c) változatot javasoljuk bemutatásra.

Mind a három esetben (ahogyan a reakcióegyenletből is látszik) a katódon, az érme felületén fémcink keletkezik. Ez az érme réztartalmával γ- kristálymódosulatú sárgarezet alkot, mely egy ezüstszínű ötvözet. Az érméket hevítve ez az ötvözet átalakul α- kristálymódosulatú sárgarézzé, mely aranyszínű. Így „változtathatjuk” a rezet ezüstté, majd arannyá.

A cikk szerzője megemlít egy kísérletet, mely során szintén rézpénzből „csinálnak” ezüst-, majd aranyérmét. Ebben viszont forró NaOH- oldatot használnak. Emiatt –hogy kevésbé veszélyes módon lehessen bemutatni ezt az „átváltoztatást”- dolgozták ki a most tárgyalt kísérleteket. Az irodalomban van más kísérlet is, mely során a rézérmét ezüstté alakítják (21). Ennek során a rézérmét telített higany(II)-nitrát- oldatba merítik. A réz redukálja a higanyionokat, és a keletkező fémhigany adja az érme ezüstszínű bevonatát. Azonban ez a kísérlet is veszélyes a higanyvegyületek mérgező tulajdonsága miatt.

Bár jelen tárgyalásban említett első két változatnál is forrásközeli hőmérsékletig kell melegíteni az oldatokat, de még így is kevésbé veszélyes ezek elvégzése, mint ha forró nátrium-hidroxid- oldattal dolgoznánk, valamint a cinkvegyületek is kevésbé mérgezőek, mint a higany vegyületei (és különösen a második és harmadik változat esetén nagyon kis mennyiséget is alkalmazunk ezekből). 

A c) pontban leírt kísérletet tanulókísérletként is alkalmazhatjuk, a b) változatot viszont a forralás miatt jobb, ha tanári bemutatókísérletként végezzük el.

Abban az esetben, ha a második és harmadik kísérletet is elvégezzük egymás után (ez az elektrolízis témakörének tárgyalása során ajánlott), szemmel láthatóvá tehetjük, mit is jelent az elektrolízis definíciója („elektromos energia átalakítása kémiai energiává”). Annak ellenére, hogy a második esetben az alkalmazott reagensek mennyisége is jóval nagyobb (minimum 0,04 mol/dm3-es ZnSO4- koncentráció szemben a 0,001 mol/dm3-el), még hőenergiát is be kell fektetnünk a forralás során, és még így is valamivel több idő szükséges az „ezüstbevonat” megjelenéséhez, mint a harmadik változatban leírt kísérlet esetén. 

Feleleveníthetjük továbbá az ötvözetekről tanultakat, tulajdonságaik összetételtől való függését is. Beszélhetünk arról is, hogy az alkimisták nagy vágya volt, hogy más fémekből valamilyen módszerrel aranyat állítsanak elő. Megemlíthetjük, milyen csalásokkal próbálták rászedni koruk embereit, vagy milyen (az elektrokémia témaköréhez kapcsolható) jelenségek bíztatták őket, hogy van lehetőség az anyagok ilyen irányú átalakítására. Például vasat réz-szulfát vizes oldatába téve a vas felületén kiválik a fémréz – erről azt gondolták, a vas átalakult a másik fémmé. 

15. Ezüst evőeszközök elektrokémiai polírozása: (8, 27)

Anyagok: ezüst evőeszköz, szódabikarbóna (NaHCO3), víz, alumínium fólia, (esetleg 0,1 mol/dm3 koncentrációjú Na2S-oldat vagy majonéz, mustár, főtt tojás)

Eszközök: 500 cm3-es vagy nagyobb főzőpohár, 50 vagy 100 cm3-es főzőpohár, Bunsen-égő, vasháromláb, azbesztes drótháló, csipesz, (esetleg grafitrúd, 9V-os elem, 2 db vezeték, 4 db krokodilcsipesz) 

Egy nagyméretű főzőpohárba töltsünk annyi vizet, hogy az evőeszköz megfeketedett része majd a vízszint alatt legyen. Forraljuk fel a vizet, majd adjunk hozzá 100 cm3-enként körülbelül 10 cm3 szódabikarbónát (ezt a kisebb főzőpohárral mérhetjük ki). Ezt kis részletekben adjuk hozzá, különben –a keletkező CO2 miatt- kifuthat az oldat a pohárból. Ezért jó, ha akkora főzőpoharat választunk, melyet az oldat körülbelül csak a feléig-kétharmadáig tölt meg. Ezután két lehetőségünk van: a tisztítandó ezüsttárgyat becsomagoljuk az alumínium fóliával, majd belemerítjük az oldatba, vagy egy darab alumíniumfóliát (körülbelül 6 cm x 6 cm méretűt) teszünk az oldatba, és az evőeszközt a csipesz segítségével úgy helyezzük a pohárba, hogy ezzel a fóliadarabbal folyamatosan érintkezzen. Néhány perc múlva kivesszük az evőeszközt a főzőpohárból. Azt tapasztaljuk, hogy a fekete színű bevonat eltűnt a felületéről (az esetlegesen rajtamaradt szulfid darabokat papírtörlő vagy vatta segítségével letöröljük). 

A víz mennyiségének megválasztásakor meg kell fontolnunk, hogy akarjuk bemutatni a kísérletet: vagy annyi vizet töltünk az edénybe, hogy teljesen ellepje az ezüsttárgy azon részét, melyen található ezüst-szulfid lerakódás, vagy ennek egy részét engedjük kiérni az oldatból. Előbbi esetben „újjávarázsolhatjuk” ezüsttárgyainkat, míg a második lehetőségnél összehasonlíthatjuk a kiindulási állapottal a kísérlet során kapott eredményt.

Az ezüsttárgyak felületén (a levegő kénhidrogén-tartalma miatt) idővel fekete színű ezüst-szulfid lerakódások alakulhatnak ki. Amikor az alufóliával bevont (illetve azzal érintkező) evőeszközt a NaHCO3- oldatba merítjük, egy galvánelem alakul ki. Ebben az alumínium az anód (mivel negatívabb a standardpotenciálja, mint az ezüstté), az ezüst evőeszköz a katód, a szódabikarbónát tartalmazó oldat pedig az elektrolit. A katódon redukció játszódik le: az ezüst-szulfidban lévő ezüstionok elemi állapotúvá redukálódnak: 3Ag+ + 3e- → 3Ag. Az anódon az alumínium oxidálódik, alumíniumionok keletkeznek: Al → Al3+ + 3e-. Az alumíniumionok a szulfidionokkal nem képeznek alumínium-szulfidot, mert az vizes közegben hidrolizál, és Al(OH)3 valamint H2S keletkezik. Erről magunk is meggyőződhetünk, mikor az ezüsttárgyról eltávolítjuk az alumínium csomagolást, hiszen záptojás szagához hasonlót érezhetünk, valamint a fólia felületén fehér csapadékot észlelhetünk. 

A kísérlet két változata közül azt javasoljuk inkább bemutatni, melynek során az evőeszközt becsomagoljuk az alufóliával, és így merítjük bele az oldatba. Egyrészt könnyebb is végrehajtani, mint ha a csipeszbe szorított ezüstkéssel próbálnánk becserkészni az alumínium fóliadarabot. Ez különösen akkor nem egyszerű, ha az oldat esetleg felforr, ekkor ráadásul az is előfordulhat, hogy a fólia elmozdul az ezüsttárgy alól, és újra vissza kell juttatnunk. Egy másik ok az első változat használatára, hogy ennek elvégzése során, miután végeztünk a polírozással, és bontjuk ki az ezüsttárgyunk felületén lévő csomagolást, megfigyeltethetjük a keletkező kén-hidrogén gáz szagát is.

Ha nem áll rendelkezésünkre korrodálódott ezüsttárgy, mi is előállíthatjuk az ezüst-szulfidot. Ezt megtehetjük úgy, hogy az evőeszköz egy részét bekenjük mustárral vagy majonézzel (vagy egy főtt tojás sárgájába szúrjuk), és egy-két éjszakára állni hagyjuk benne. Egy másik lehetőség elektrolízisen alapul: egy 9V-os elem pozitív pólusához kapcsoljuk az evőeszközt, a negatív pólushoz pedig egy grafitrudat (esetleg egy grafitceruzát), és a két elektródot Na2S-oldatba merítve azt elektrolizáljuk. A grafitrúdon gázképződést tapasztalunk, az evőeszközünknek pedig az oldatba merülő része megfeketedik. 

A majonéz, mustár illetve a tojássárgája kéntartalmú anyagok. Ezekkel érintkezve az ezüstatomok egy része lassan oxidálódik, és ezüst-szulfid keletkezik. Az elektrolízis során a grafiton a következő reakció játszódik le: 2H2O + 2e- → 2OH- + H2. Ezért tapasztalunk gázfejlődést a katódon. Ami jelen esetben számunkra fontosabb, az anódon az ezüst oxidálódik: 2Ag → 2Ag+ + 2e-. A keletkező ezüstionok az oldatban lévő szulfidionokkal ezüst-szulfidot képeznek, ami fekete színű lerakódásként jelenik meg az ezüsttárgy felszínén. 

A mesterséges korrózió előnye, hogy ilyenkor valóban ezüst-szulfid csapadék keletkezik az ezüst felületén (a levegőben lévő anyagok hatására más anyagok is kialakulhatnak, például ezüst-klorid is (8)). Amennyiben az élelmiszerekkel váltjuk ki a csapadékképződést, valamennyivel „életszerűbb” lesz a diákok számára ez a folyamat, ha elektrolízissel váltjuk ki a bevonatképződést, azt kicsit erőltetettnek találhatják (és a valós korróziókor lejátszódó folyamattól eltérőnek). Ugyanakkor megvan az az előnye, hogy sokkal gyorsabban létrejön így az eltávolítandó szulfid bevonat, valamint egy kísérleten belül beszélhetünk a galváncellák mellett az elektrolízisről is. 

A kísérlet nagy előnye, hogy a mindennapok során is használatos, veszélytelen anyagokkal tudjuk végrehajtani –legalábbis amennyiben nem elektrolízissel hozzuk létre az ezüst-szulfidot-, és a diákok akár otthon is el tudják végezni, a saját ezüsttárgyaikkal (bár manapság az ezüst evőeszközök használata kevésbé elterjedt), hiszen alumínium fólia illetve szódabikarbóna (szinte) minden háztartásban előfordul. Egyedül a forraláskor és a szódabikarbóna hozzáadásakor kell nagyobb körültekintéssel eljárnunk. 

Ugyan a NaHCO3 hevítés hatására Na2CO3-tá bomlik (2NaHCO3 → Na2CO3 + H2O + CO2), így szódát is használhatnánk szódabikarbóna helyett. A NaHCO3 előnye, hogy ez sok háztartásban megtalálható, míg a Na2CO3 kevésbé elterjedt. 

Kiemelhetjük (illetve megkérdezhetjük), hogy az alumíniumnak és a fémeszköznek miért kell érintkeznie egymással: csak ekkor jön létre a galváncella, ugyanis csak ekkor van fémes kontaktus közöttük. Ezzel rávilágíthatunk arra, hogy nem csak úgy állíthatunk össze galvánelemet, ha két fémdarabot vezeték segítségével összekötünk, és egy oldatba merítjük őket (illetve egy-egy, akár a saját ionjaikat tartalmazó oldatba, melyeket sóhíddal kötünk össze); elég az is, ha két fém érintkezik egymással és valamilyen elektrolittal (ami lehet akár a levegő nedvességtartalma és az abban oldott anyagok is). Itt beszélhetünk arról, hogyan alakul ki az ezüst felületén az ezüst-szulfid, valamint a vas korróziójáról is, illetve általánosságban a korrózióról. 

Korrózióval kapcsolatos kísérletek:

16. A só és cink hatása a korrózió mértékére: (14)
Anyagok: NaCl, víz, cinkreszelék
Eszközök: 4 db konzervdoboz, Bunsen-égő, vasháromláb, azbesztes drótháló, 2 db üvegbot, főzőpohár

A kísérlethez fehérbádog konzervdobozokat használunk; ezeknél az acéllemezt a korróziótól megvédendő, ónréteggel vonják be. Három konzerv alját a doboz belső felén egy csavarhúzóval megkarcoljuk úgy, hogy ott az ónréteg alól felszínre kerüljön az acél. 

Készítsünk csapvíz felhasználásával annyi w=3,5%-os NaCl- oldatot, hogy két konzervdobozba 2-3 centiméter magasságig tudjunk tölteni belőle. 8-10 g cinkreszeléket olvasszunk egy darabba az azbesztes dróthálón.
Abba a konzervdobozba, amelynek alját nem karcoltuk meg, csapvizet töltünk. Ez lesz az összehasonlítási alap. A második konzervdobozba csapvizet, a harmadikba sós vizet öntünk. Az utolsó konzervdobozba sós vizet öntünk, és beletesszük a cinkdarabot (annyi cinket kell összeolvasztani, hogy a keletkezett fémdarab a konzerv alján maradjon, érintkezve a doboz anyagával).
Néhány órán belül a harmadik konzervdoboz alján a karcolásnyom a keletkező rozsdától barnulni kezd. Egy nap múlva már a második konzervdobozban is megjelenik a rozsdásodás nyoma, a harmadikban pedig már a teljes karcolt felület barnás színű lesz. A negyedik konzerv alján még ekkor is tiszta a vasfelület, ugyanakkor fehér Zn(OH)2- csapadék megjelenését figyelhetjük meg. Néhány nap múlva az első dobozban is megjelenik egy kevés rozsda, a második és harmadik konzervben a karcolásnyomnál az eredeti fém nem látszik, mindkét hely barna a rozsdától; a másodikban a víz enyhén, a harmadikban egészen barnás színűvé válik. A negyedik konzervben még mindig tiszta a karcolásnyom, és még több csapadék található benne. 
A konzervdobozok készítésekor a felhasznált acéllemezt ónbevonattal látták el (manapság ez visszaszorulóban van, egyre gyakoribb – legalábbis a belső oldal esetén – a műanyaggal történő bevonás. Az ón standardpotenciálja (-0,14V) pozitívabb, mint a vas standardpotenciálja (-0,44V). Így ha egy fehérbádog tárgy felületén megsérül az ónbevonat (annyira, hogy az alatta lévő vas vagy acél réteg felszínre kerül), és elektrolittal kerülnek érintkezésbe a fémek, egy olyan galváncella (ún. „helyi elem”) jön létre, melyben az ón lesz a katód, a vas pedig az anód. Jelen kísérletben ezt modellezzük. 
A második és harmadik konzervdobozban jelentős mennyiségű rozsda keletkezik. Ennek oka az, hogy a vas - mivel ez az anód a létrejövő helyi elemben – oxidálódik, a keletkező Fe2+- ionok az oldatba kerülnek, ahol az oldott oxigén hatására Fe3+- ionokká oldódnak, végül kialakul a vörös színű FeO(OH), a rozsda. Az első edényben is ilyen folyamatban keletkezhet kis mennyiségű rozsda, ott a bevonat kisméretű sérüléseinél jöhetnek létre a hasonló helyi elemek. 
A negyedik konzervben három fém van jelen, a vas és az ón mellett cinket is tartalmaz. Ez utóbbinak a vasnál (és így az ónnál is) negatívabb standardpotenciálú elem. Az így létrejövő rendszerben tehát ez lesz a legnegatívabb standard potenciálú fém, ezért a vas helyett a cink oxidálódik (erre utal a megjelenő fehér csapadék illetve a rozsda hiánya), megvédve azt a korróziótól.  

A harmadik konzervdobozban gyorsabban játszódik le a korrózió. Az ebben lévő oldatban jóval nagyobb mennyiségű ion van, mint a csapvízben, így ennek az oldatnak a vezetőképessége is nagyobb. Így a levegőből beoldódó oxigénhez (amely a katódreakció során redukálódik: 0,5O2 + H2O + 2e- → 2OH-) gyorsabban eljutnak a redukcióhoz szükséges elektronok, mint a csapvíz esetén.
Így a kísérlettel megmutathatjuk, milyen hatással van a só jelenléte a korrózió sebességére. A kísérlet tapasztalatai révén megindokolhatjuk (az egyéb hátrányok mellett), miért igyekszenek visszaszorítani a só felhasználását az utak fagymentesítésére. Továbbá beszélhetünk a katódos fémvédelem elméleti hátteréről, különböző változatairól (negatívabb standardpotenciálú fémmel történő összekapcsolás vagy bevonás, esetleg negatív feszültség kapcsolása a fémre), illetve arról, vajon a fehér- vagy a horganyzott bádog ellenállóbb a korrózióval szemben. Feladhatjuk házi feladatnak, hogy a diákok gyűjtsenek össze példákat a katódos védelem gyakorlati alkalmazásaira (pl. hosszú, földalatti csővezetékek megóvása), illetve hol alkalmaznak fehérbádogot vagy egyéb olyan módszert, melynél úgy próbálnak meg védekezni a korrózió ellen, hogy a védendő fém felületét elzárják valamilyen bevonattal (az ún. „passzív védelem” egyik formája).
A cikk szerzője ezzel a kísérlettel szeretné azt is bemutatni, hogy a rossz állapotú, nem megfelelő módon felvitt védőréteg károsabb, mint ha nem is lenne védőréteg (az ilyen esetben kis felületű anód és nagy felületű katód van jelen a létrejövő helyi elemben). Ennek káros hatását akkor tudjuk igazán jól megvizsgálni és hitelesen bemutatni, ha a 4 konzervdoboz mellett vizet vagy 3,5 tömegszázalékos sóoldatot töltünk egy vasból készült, felületi védőréteggel el nem látott edénybe, és összehasonlítjuk a korrózió sebességét az egyes esetekben.
Mivel a változások megjelenéséhez jelentős mennyiségű idő szükséges, úgy érdemes végrehajtani a kísérletet, hogy az összeállítás utáni órán vizsgáljuk és beszéljük meg, mi történt. Ha egy napnál több telik el a két óra között, kijelölhetünk valakit, hogy másnap vizsgálja meg a változásokat az egyes konzervdobozokban. Feladhatjuk házi feladatnak, hogy az addig tanultak alapján próbálják megjósolni, milyen változásokat tapasztalhatunk majd az egyes esetekben.

9. ábra Sérült konzervdoboz védelem nélkül illetve cink védőanóddal (4 nap elteltével)

17. Katódos korrózióvédelem: (34)

Anyagok: 2 db gombostű, cinkszalag, rézdrót, 0,25 mol/dm3 HCl- oldat, 3 térfogatszázalékos H2O2- oldat, 4 mol/dm3 KSCN-oldat 

Eszközök: 2 db kristályosítócsésze, 2 db 200 cm3-es főzőpohár, írásvetítő

Az egyik gombostű fejénél tekerjük a tű köré a rézdrót egyik végét. A drót másik végét a cinkszalagra tekerjük. Ügyeljünk rá, hogy a drót mind a tűhöz, mind a szalaghoz alaposan illeszkedjen. 

Keverjünk össze 50 cm3 HCl- és 1 cm3 H2O2-oldatot. A kísérlet bemutatása előtt fél percig áztassuk a gombostűt illetve az egymáshoz kapcsolt tű és cinkszalag együttesét az oldatban.

100 cm3 HCl-, 5 cm3 H2O2- és 1 cm3 KSCN- oldatot elegyítünk egy főzőpohárban. A keletkezett elegy körülbelül felét öntjük egy-egy kristályosítócsészébe. A gombostűt elletve a tű-cinkszalag együttest egyszerre belehelyezzük egy-egy csészébe. Mindkét edényben halvány rózsaszín elszíneződés jelenik meg, de amelyik csak a gombostűt tartalmazza, ott a szín intenzitása egyre nő. A másik csészében ezt nem tapasztaljuk, viszont a tű felületén gázfejlődést észlelünk.

Körülbelül fél perc után elvágjuk a tűt és a cinket összekötő rézdrótot. A gázfejlődés megszűnik, ugyanakkor a halvány elszíneződés mélyvörössé válik, és pár percen belül a két edényben nagyon hasonló intenzitású lesz az elszíneződés.

A gombostűk vasból készültek. A cinkkel össze nem kapcsolt tű vastartalmának egy részét a (savas közegben lévő) hidrogén-peroxid Fe3+ - ionokká oxidálja, melyek a rodanidionokkal vörös színű Fe(SCN)3- ot képeznek (2Fe + 3H2O2 + 6H+ → 2Fe3+ + 6H2O; Fe3+ + 3SCN- → Fe(SCN)3). A másik gombostűt a cink megvédte az oxidációtól, mivel a vasnál negatívabb a standardpotenciálja (a tű-cink együttest az oldatba merítve egy galváncella jön létre, melyben a vas lesz a katód, a cink pedig az anód). A következő folyamatok játszódnak le:

Anódfolyamat:
Zn→Zn2+ + 2e-
Katódfolyamat:
2H3O+ + 2e- → H2 + 2H2O

Ezért tapasztalunk gázfejlődést a tű felületén. 

Ha megszakítjuk a kapcsolatot a két fém között, ez a védelem megszűnik, így a vas is oxidálódik. Ezért jelenik meg itt is az egyre intenzívebb vörös elszíneződés. 

Az eredeti leírásban említett oldatmennyiségek szögek alkalmazása esetén szükségesek. Amennyiben gombostűket használunk, jóval kevesebb oldat is elég a kísérlet sikeres végrehajtásához.  A HCl- H2O2- KSCN- elegyhez például a 100 cm3 0,25 mol/dm3 koncentrációjú sósav helyett használhatunk 25 cm3 1 mol/dm3 koncentrációjú oldatot is, ugyanúgy látványosan bemutatható lesz a kísérlet. A 0,25 mol/dm3 koncentrációjú savoldat használata olyan szempontból jobb, hogy ebben lassabban oldódik a cink, és így kevésbé heves a gázfejlődés. A keletkező gáz így kevésbé fogja összekeverni az oldatot, és jobban látható, hogy a vörös elszíneződés a vas környezetében jelenik meg.
A kísérlet előnye, hogy gyorsan bemutatható a vas korróziójának jelensége, és ezzel párhuzamosan a korrózió elleni védekezés egyik lehetséges módja is. A kísérlet végén a gombostűket megmutatva a diákoknak azt láthatják, hogy valóban olyan a felülete, mintha éveken át a szabad levegőn, az esőnek kitéve tároltuk volna: erőteljes rozsdásodást tapasztalhatunk. Elmondhatjuk, hogy a korrózió során, a vas oldódásakor először csak Fe2+- ionok keletkeznek, melyek az oldott oxigén hatására oxidálódnak továbbá Fe3+- ionokká . A keletkező rozsda összetétele pedig az FeO(OH) képlettel írható le. 

A demonstrációt bemutathatjuk írásvetítő segítségével. Ekkor az egész csoport láthatja, amint a vörös elszíneződés terjed az oldatban (a kísérlet végén ekkor mutassuk meg a csészéket, hogy látható legyen a vörös szín, mivel a kivetített képen ez nem érzékelhető, csak a folt terjedése), valamint a tű felületén bekövetkező gázfejlődést is. Alkalmazhatjuk azonban tanulókísérletként is, hiszen csak kis mennyiségű anyagokat használunk, az ilyen hígítású sósav és hidrogén-peroxid- oldat illetve az ilyen mennyiségű rodanid nem veszélyes, ugyanakkor sokkal jobban megfigyelhetők a változások, a Fe(SCN)3 vörös színének megjelenése, valamint a gázfejlődés és a rozsdásodás a tű felületén. Ez utóbbi megfigyeltetéséhez szükséges még csipeszt, desztillált vizet és konyhai papírtörlőt (esetleg papírvattát) biztosítanunk, hogy ki tudják emelni, és megtisztítani a tűt.

A kísérlet kapcsán beszélhetünk a katódos korrózióvédelemről: a védendő fémet bevonják vagy összekapcsolják egy nála negatívabb standardpotenciálú fémmel, így az esetleg létrejövő helyi elemben a védendő fém a katód lesz, és a hozzákapcsolt fém lesz az anód, mely oxidálódik (és így oldódhat). A kísérlet azt is megmutatja, hogy ez a védelem megszűnik, ha a két fém között megszűnik a kapcsolat (esetleg a védőfém teljes mértékben feloldódik). Elmesélhetjük (esetleg feladhatjuk házi feladatként, hogy a diákok gyűjtsék össze), magát a cinket hol használják a gyakorlatban védőanódként (vagy az angol kifejezést szó szerint fordítva „áldozati anódként”). 

Beszélhetünk továbbá a tapasztaltak analitikai kémiai vonatkozásáról is: a vas(III)- ionok illetve a rodanidionok (egyik) kimutatási módszere egymással való reakciójuk.
18. Korróziós jelenségek bemutatása réz és magnézium segítségével: (36)
Anyagok: rézforgács, magnéziumforgács, 2 mol/dm3 HCl- oldat, tömény NaOH- oldat
Eszközök: főzőpohár
Az első főzőpohárba körülbelül 40 cm3 sósavat öntünk, majd belehelyezünk egy 4-5 centiméter hosszúságú rézforgácsot. Nem tapasztalunk gázfejlődést.
A második főzőpohárba szintén körülbelül 40cm3 sósavat öntünk, majd belehelyezünk egy 4-5 centiméter hosszúságú magnéziumforgácsot. A fém hevesen reagál a savval, erőteljes gázfejlődést tapasztalunk.
A harmadik főzőpohárba körülbelül 40 cm3 sósavat töltünk. Egy réz- és magnéziumforgácsot csatlakoztatunk egymáshoz, és nagyjából függőleges helyzetben belemártjuk az oldatba úgy, hogy a csatlakozási pont az oldat felszíne felett legyen. Mindkét fém felületén buborékképződést tapasztalunk (Ezért a függőleges elhelyezés, így könnyebben megfigyelhető a jelenség). A magnéziumforgács rövid időn belül teljesen feloldódik. Mikor ez megtörténik, a réz felületén megszűnik a gázfejlődés.

A főzőpoharakból kivesszük a megmaradt fémdarabokat, és tömény NaOH- oldatot adunk tartalmukhoz. A második és harmadik főzőpohárban fehér csapadék kiválását tapasztaljuk.

A réz sósavban nem oldódik, mivel a 2H2O + 2e-/H2 + 2OH- rendszernél pozitívabb a Cu2+/Cu rendszer standardpotenciálja. A magnézium viszont oldódik, mivel standardpotenciálja negatívabb a hidrogén standardpotenciáljánál, így képes azt elemi állapotúvá redukálni (miközben oxidálódik, és így feloldódik).
Mikor a két fémdarabot csatlakoztatjuk, és a sósavba helyezzük, galváncella jön létre. Ebben a réz lesz a katód, a magnézium az anód, a sósav pedig az elektrolit. A magnézium oxidálódik, oldódik, a réz felületén pedig a következő reakció játszódik le: 2H2O + 2e- → 2OH- + H2 . Tehát a „réz redukálja” a hidrogént a magnéziumtól „szerzett” elektronokkal. Mikor a magnézium teljesen feloldódik, megszűnik a galváncella, így a réz nem jut elektronokhoz, amivel végre tudná hajtani a redukciót, ezért a gázfejlődés megszűnik. 
Az első főzőpohárban folyadékfázisban csak sósav van, így nem tapasztalunk csapadékkiválást, ha NaOH- oldatot adunk hozzá. Ha a réz oldódott volna, egyrészt az oldat világoskék színű lenne a hidratált Cu2+- ionoktól, másrészt a NaOH- oldat hozzáadásakor világoskék színű Cu(OH)2- csapadék keletkezne. A második és harmadik esetben viszont magnéziumionok is vannak az oldatban, amelyek fehér színű Mg(OH)2- csapadékot képeznek a hidroxilionokkal. Mivel a lúgoldat hozzáadásakor nem keletkezik a fehér mellett világoskék csapadék - Cu(OH)2 – is, így ezzel is igazolhatjuk, hogy nem a réz oldódott, csak a magnéziumtól származó elektronok redukáló hatása révén keletkezett hidrogéngáz a réz felületén.
A harmadik esetben a csatlakozási pont azért jó, ha az oldat felszíne felett van, mert így a magnézium nem fog leesni oldódása következtében, még mielőtt teljesen elreagálna, és így nem szűnik meg korábban a fémes összeköttetés.
Ha nem rendelkezünk elég nagy magnézium- illetve rézforgáccsal, akkor használhatunk (az eredeti recept által is ajánlott) fémszalagokat vagy a réz esetében drótot is.

Ezzel a kísérlettel azt tudjuk jól szemléltetni, hogy katódos korrózióvédelem esetén, ha a védőanód teljesen feloldódik, akkor megszűnik a kialakult helyi elem, és így az ezen galváncellában lejátszódó folyamatok is. Ugyan a réz esetében ez nem jár negatív következményekkel, a „hétköznapi” védendő fémek esetében azonban így megszűnik a védelem, és szabad út nyílik az oldódás, a korrózió előtt. Ez a modell ezért jó, mert a réz esetében látványos a különbség a felületén magnéziummal összekapcsolva illetve kapcsolat nélkül végbemenő folyamatok között.
Az eredeti leírás 0,1 mol/dm3 koncentrációjú sósav használatát ajánlja. Ennek használatával azonban a kísérlet azon része nem figyelhető meg jól, hogy a magnézium teljes feloldódása után abbamarad a réz felületén a gázképződés – mivel megszűnt a fémes összeköttetés, és így a galváncella is-, ugyanis az ilyen híg sósavban a magnézium teljes feloldódásához sok idő szükséges. Ezért mi reagens (azaz 2 mol/dm3 koncentrációjú) sósavat használtunk, ebben a magnézium már elég gyorsan feloldódik. Éppen ezért, ha csak kisebb méretű magnéziumdarab áll rendelkezésünkre, elég lehet az 1 mol/dm3 koncentrációjú sósav-oldat is azért, hogy ne menjen végbe túl gyorsan az oldódás, és megfigyelhető legyen a réz felületén is a gázfejlődés illetve annak megszűnése.
19. Vas oxidációja: (20, 35)
Anyagok: 2 db vas szög vagy gombostű, rézdrót, alumínium fólia, konyhasó (NaCl), vörösvérlúgsó (K3[Fe(CN)6]), zselatin, víz

Eszközök: műanyag doboz, 100 és 200 vagy 250 cm3-es főzőpohár, üvegbot, Bunsen-égő, vasháromláb, azbesztes drótháló, mérleg, vegyszeres kanál
Tisztítsuk meg a gombostűk felületét, majd töröljük felületüket szárazra. Az egyikre tekerjünk egy 2-3 cm hosszú rézdrót-darabot, egy másik szárát pedig tekerjük be alumínium fóliával. Helyezzük őket egy üres műanyag (például margarinos) dobozba úgy, hogy ne érintkezzenek egymással. 

A kisebb főzőpohárban 4,5 g zselatint keverjünk el 10cm3 vízzel. A másik főzőpohárban 60cm3 vízben oldjunk fel 0,18 g NaCl-ot és 0,01 g K3[Fe(CN)6]-ot, és melegítsük forrásig az oldatot. Ekkor óvatosan adjuk hozzá a zselatin-víz elegyet, kevergessük a főzőpohár tartalmát, míg a zselatin feloldódik. Óvatosan vegyük le a főzőpoharat a dróthálóról, és öntsük tartalmát a műanyag edénybe. Vigyázzunk, hogy a tűk ezután se érintkezzenek. 

A rézdróttal ellátott tű körül hamar kék elszíneződést tapasztalunk, mely az idő előrehaladtával egyre tovább terjed. A másik tű környezetében nem tapasztalunk elszíneződést.

A fémek érintkezésével helyi elemek alakultak ki. A vas negatívabb standardpotenciálú, mint a réz, így ebben az elemben ez az anód, a réz pedig a katód. Ezért a vas oxidálódik, Fe2+- ionok keletkeznek (Fe→Fe2+ + 2e-), melyek a vörösvérlúgsó [Fe(CN)6]3- - ionjaival kék színű vegyületet (Turnbull- kék) képeznek: 3Fe2+ + 2[Fe(CN)6]3- → Fe3[Fe(CN)6]2 .
Az alumínium-vas helyi elemben az alumínium a negatívabb standardpotenciálú fém, ezért az az anód, az oxidálódik. Így nem keletkeznek Fe2+- ionok, és nem jelenik meg a kék elszíneződés az alumínium fóliával betekert tű környezetében. 

A kísérlet alkalmas az érintkezési korrózió, illetve a katódos korrózióvédelem bemutatására. Megfigyelhetjük, mi történik, ha egy fém egy elektrolittal, illetve egy nála pozitívabb vagy negatívabb standardpotenciálú fémmel érintkezik. A jellegzetes színreakcióval bizonyíthatjuk, hogy a rézzel történő érintkezés esetén valóban keletkeznek vasionok (azaz oldódik a vastárgy), az alumíniummal való összekötés esetén viszont nem. Ez utóbbi esetben az alumínium oxidálódik a vas helyett, így megvédve azt az oldódástól. Az elszíneződés terjedésével megmutathatjuk, hogy az idő elteltével egyre több Fe2+- ion keletkezik, azaz a vastárgy egyre nagyobb károsodást szenved.

Még életszerűbb a kísérlet, ha gombostűk helyett egy galvanizált szöggel (azaz cinkbevonattal ellátott vasszöggel) és egy olyan vasszöggel mutatjuk be a kísérletet, melynek szárára rézdrótot tekertünk. Ekkor azonban nagyobb edényre, és valamennyivel több anyagra van szükségünk. Ezekkel az eszközökkel bemutathatjuk, hogy a cinkbevonat valóban megvédi a vasszöget a korróziótól (a cink negatívabb standardpotenciálú, mint a vas, így – az alumíniumhoz hasonlóan – egy helyi elem létrejötte esetén ez oldódik). Ha nem galvanizált szöget használunk, hanem a tűt vagy szöget összekapcsoljuk egy a vasnál negatívabb standardpotenciálú fémmel (például alumínium fóliát tekerünk rá), annak viszont az az előnye, hogy így látható, a védőanódnak nem kell elzárni a külvilágtól a védendő fémet, elég érintkeznie vele.

Az eredeti kísérletleírás a vasionok kimutatására magnézium- szalicilát tartalmú gyógyszert használt (mivel a vasionok a szalicilát- ionokkal vörös színű komplexet képez). Hazánkban azonban ilyen hatóanyagú termék nem kapható, ezért használtunk K3[Fe(CN)6]-ot. 

Rövidítésjegyzék:
PEMFC: polymer electrolyte membrane fuel cell – szilárd polimerelektrolit membránt tartalmazó tüzelőanyag-elem
DMFC: direct methanol fuel cell – metanollal működő tüzelőanyag-elem

AFC: alkaline fuel cell – alkalikus H2/O2 tüzelőanyag-elem

PAFC: phosphoric acid fuel cell – foszforsav tüzelőanyag-elem

SOFC: solid oxide fuel cell – szilárd oxidos tüzelőanyag-elem

MCFC: molten carbonate fuel cell – karbonátolvadékos tüzelőanyag-elem

